title: Karl Pearson

text: Karl Pearson (27. maaliskuuta 1857 – 27. huhtikuuta 1936) oli englantilainen tilastotieteilijä. Hänen katsotaan luoneen matemaattisen tilastotieteen alan. Pearson perusti maailman ensimmäisen tilastotieteen laitoksen University College Londoniin. Hän vaikutti keskeisesti lineaarisen regressiomallin ja korrelaatiokertoimen teorian kehittämiseen. Pearsonin korrelaatiokerroin on nimetty hänen mukaansa.


title: Karl Pearson

text: Karl Pearson oli myös merkittävä yhteiskunnallinen toimija - eugeenikko ja kansallismielinen sosialisti. Artikkelissaan "Socialism and Natural Selection" hän painottaa tasa-arvon merkitystä kansankokonaisuudelle. Hän toteaa, että kansojen ja valtioiden välisissä konflikteissa se valtio, jossa on laaja köyhälistö, häviää sille valtiolle jonka väestö on tasa-arvoisempi.


title: Pihlajarinne

text: Pihlajarinne on Järvenperän kaupunginosan läntinen puolisko keskisessä Espoossa, Kauniaisten luoteispuolella, joka koostuu omakoti- ja rivitaloista. Pihlajarinteen ja Järvenperän itäpuolen erottaa 1990-luvun alussa rakennettu, Kehä III:lle johtava Auroranportti-niminen tie. Pihlajarinteessä on pieni pallokenttä ja rauhallinen, suurehko leikkialue lapsille, postilaatikko, alueen ilmoitustaulu, ja kolme lehdenkeräyspistettä.


title: Pihlajarinne

text: Pihlajarinteen ja Järvenperän väliin on kehittynyt Auroranportti, johon on viime vuosina rakennettu runsaasti uusia taloja. Auroranportin alueella Kehä III:n reunassa sijaitsee myös alueen ainoa kauppa, K-Market Aurora, ja sen seinässä on pankkiautomaatti ja postilaatikko.


title: Pihlajarinne

text: Auroranpuistossa kasvaa paljon Espoon nimikkokasvia valkovuokkoa, joka on samalla myös Uudenmaan maakuntakukka.


title: Pihlajarinne

text: Lippajärven ja Pihlajarinteen alueen postinumero on 02940, mutta Pihlajarinteessä postinumero vaihtuu Kuninkaantietä länteen ja Bemböleen päin mentäessä Ingaksentien kohdalla 02740:aan.


title: Gustaf Lucander

text: Gustaf Lucander (myös Locander tai Lukander, 1743 / 1744 luultavasti Rymättylä – 1805 Turku) oli suomalainen taidemaalari.


title: Gustaf Lucander

text: Lucander oli aikoinaan suosittu kirkkomaalari, josta tiedetään varsin vähän. Seuraavat merkinnät perustuvat kahteen painamattomaan käsikirjoitukseen: 1) kirkkomaalausta ja ammattiuraa koskevat tiedot Troberg, Marja: "Gustaf Lucander och hans konstverk i olika kyrkor - en nästan bortglömd skärgårdskonstnär", 2) elämäkertatiedot Franzén, Rune: "Kyrkomålaren Gustaf Lucander (1743-1805)".


title: Gustaf Lucander

text: Gustaf Lucanderin isä oli vaatturi Eric Hendrichsson, myöhemmin Lucander, joka syntyi Rymättylän Ylikylässä huhtikuussa 1699. Äiti oli Anna Christina Cronbach. Perhe muutti myöhemmin Rymättylästä Nauvoon. Gustaf oli seitsemästä sisaruksesta kuudes. Hänen syntymäpaikkaansa ei dokumenteista löydy, nuoremman veljen Abrahamin syntymäpaikka 1747 on Nauvo.


title: Gustaf Lucander

text: Gustaf Lucander mainitaan Nauvon kirkonkirjoissa 1749–1758 ja niiden mukaan hänen perheensä on asunut Nauvon Druckiksessa ja Nickåkerissa. Lucander avioitui 1771 apupapin tyttären Maria Flodbergin kanssa. Heille syntyi neljä lasta.


title: Gustaf Lucander

text: Vuonna 1773 on Nauvon kirkonkirjassa maininta maalari Gustaf Lucander, vaimo ja tytär, jotka asuvat Kyrkbackenissa. Lucander asui Nauvon Druckisissa maalatessaan Nötön kappelia. Perhe muutti Turkuun 1774, mutta oleskeli useaan otteeseen myös Nauvossa.


title: Gustaf Lucander

text: Lucanderin ammattiurasta tiedetään, että:


title: Gustaf Lucander

text: Lucander on maalannut 1771 Nauvon Nötön kappelikirkon alttaritaulun. Maalaus esittää ristiinnaulitsemista, ikkunaa lähinnä on maalaus Jeesuksen syntymästä. Lehterimaalaukseen Lucander sijoitti oman nimensä, lahjoittajan, rovasti Mjödhin nimen sekä vuosiluvun. Kirkossa on muotokuvamaalaus, joka myöhemmin (1929) on todettu Gustaf Lucanderin omakuvaksi.


title: Gustaf Lucander

text: Samana vuonna Lucander maalasi Paraisten kirkon saarnatuolin. Kolmen lehterin reunamaalaukset hän toteutti veljensä avustuksella. Seuraavana vuonna hän koristi Nauvon kirkon saarnatuolin katoksen reunat kuudella kerubin kuvalla. Lehterin reunoihin hän maalasi vanhatestamentillisia henkilökuvia sekä aatelisvaakunoita. Saarnatuoli ja lehterin reunakuvat siirrettiin Turun historialliseen museoon, jossa ne paloivat pommituksessa 1941.


title: Gustaf Lucander

text: Lucander maalasi Piikkiön kirkon alttaritaulut vuonna 1776. Suuren alttaritaulun aiheena on ristiinnaulittu, sen alla olevan pienemmän taulun aiheena on viimeinen ehtoollinen. Lisäksi hän maalasi ison esirippuja kuvaavan maalauksen päätyseinälle ja tämän yläpuolelle Kristuksen ylösnousemusta kuvaavan puulevyn.


title: Gustaf Lucander

text: Kemiön kirkon alttaritaulu on vuodelta 1787.


title: Gustaf Lucander

text: Kuusiston kirkon maalaukset ovat Lucanderin ja Gabriel Gotthard Sweidellin vuonna 1796 tekemät. Sweidell teki alttaritaulun, Lucander lehterikaiteen apostolien kuvat.


title: Gustaf Lucander

text: Huittisten kirkon sivualttarin alemman taulun Lucander kunnosti 1798 sen vahingoituttua mahdollisesti tulipalossa. Kunnostus oli niin perusteellinen, että taulua voi jopa pitää hänen maalaamanaan.


title: Gustaf Lucander

text: Vuonna 1802 Lucander maalasi Iniön kirkon alttaritaulun ja muut kirkon maalaukset. Valitettavasti kirkon sisusta tuhoutui tulipalossa 1880.


title: Gustaf Lucander

text: Vuonna 1803 Lucander maalasi Nakkilan kirkon lehterien kaiteet raamatullisin hahmoin. Kirkko purettiin 1887.


title: Karl Peter Mazér

text: Karl Peter Mazér (1807 Tukholma, Ruotsi – 18. tammikuuta 1884 Napoli, Italia) oli ruotsalainen taidemaalari, erityisesti muotokuvamaalari.


title: Karl Peter Mazér

text: Hänen isänsä oli ranskalainen, äitinsä ruotsalainen. Hän opiskeli Ruotsin kuninkaallisessa taideakatemiassa (Kungliga Akademien för de Fria Konsterna) Tukholmassa ja Grosin johdolla Pariisissa, Ranskassa 1825–1833.


title: Karl Peter Mazér

text: Hänen teoksiaan oli ensi kerran näyttelyssä Tukholman taideakatemiassa 1836, jolloin hän asetti näytteille 24 öljymaalausta, mutta näyttely ei juuri herättänyt huomiota. Hän muutti Suomeen, jossa asui 1837–1838 ja maalasi sinä aikana lukuisia muotokuvia, muun muassa J. L. Runebergista. Ateneumin taidemuseossa on hänen teoksensa "Madonna de Cardellino".


title: Karl Peter Mazér

text: Hän oli piirustuksenopettajana Venäjällä Jaroslavissa 1841, minkä jälkeen hän matkusti Siperiaan, jopa Kiinaan. Kiinalaisista kokemuksista kertoo maalaus "Kiinalaisia kauppiaita", joka sijaitsee Nationalmuseumissa Tukholmassa. Palattuaan Tukholmaan 1856 ryhtyi valokuvaajaksi. Vuonna 1876 hän muutti etelään. Häntä kuvataan erikoiseksi persoonaksi, oudoksi linnuksi Ruotsin taiteessa. Hänen harvoissa säilyneissä muotokuvissaan näkyy hyvin voimakkaasti taiteilijan oma temperamentti.


title: Propaganda (täsmennyssivu)

text: Propaganda tarkoittaa päämerkityksessään aatteen tai opin järjestelmällistä levitystä, jolla pyritään muokkaamaan mielipidettä. Tämän lisäksi sanalla voidaan viitata myös seuraaviin:


title: Art Buchwald

text: Arthur ”Art” Buchwald (20. lokakuuta 1925 New York – 17. tammikuuta 2007 Washington, D.C.) oli yhdysvaltalainen humoristinen kirjailija ja kolumnisti, joka muistetaan pitkäaikaisesta urastaan "The Washington Postissa". Hänen kolumninsa olivat poliittisia satiireja ja kommentaareja. Hän sai arvostetun amerikkalaisen Pulitzerin journalistipalkinnon vuonna 1982, ja vuonna 1986 hänet valittiin jäseneksi American Academy and Institute of Arts and Lettersiin. Buchwaldin kolumneja julkaistiin myös suomalaisissa lehdissä, ja hän vieraili Suomessa.


title: Timo Ihamäki

text: Timo Heikki Juhani Ihamäki (15. helmikuuta 1939 Kannus – 13. marraskuuta 2014 Heinola) oli lääketieteen ja kirurgian tohtori sekä lääninlääkäri.


title: Timo Ihamäki

text: Ihamäki toimi kansanedustajana Mikkelin läänin vaalipiiristä vuosina 1979–1983. 4. toukokuuta 1993 hän tuli uudelleen kansanedustajaksi Mauri Miettisen seuraajana ja oli kansanedustajana vuosina 1993–1995 sekä edelleen vuosina 1995–1999 ja 1999–2003. Hän kuului Kansallisen Kokoomuksen eduskuntaryhmään.


title: Timo Ihamäki

text: Ihamäki toimi Heinolan kaupunginvaltuutettuna vuodesta 1969. Vuosina 1982–2007 ja 2009–2010 hän oli valtuuston puheenjohtaja. Vuonna 2001 hän sai kaupunkineuvoksen arvonimen.


title: Etelä-Savon Vasemmistoliitto

text: Etelä-Savon Vasemmistoliitto on yksi Vasemmistoliiton 15 piirijärjestöstä. Piirijärjestön puheenjohtaja on Sini Savolainen. Vasemmistoliitto ei ole koskaan saanut kansanedustajaa Etelä-Savon vaalipiiristä. Puolueen edeltäjä SKDL sai vaalipiiristä paikan viimeisen kerran vaaleissa 1979.


title: Pohjois-Savon Vasemmisto

text: Pohjois-Savon Vasemmisto on yksi Vasemmistoliiton 15 piirijärjestöstä. Järjestöllä on toimintaa jokaisessa Pohjois-Savon maakunnan kunnassa. Piiritoimisto sijaitsee Kuopiossa. Yhdistys tunnettiin aiemmin nimellä Vasemmistoliiton Kuopion piirijärjestö.


title: Pohjois-Savon Vasemmisto

text: Vasemmistoliitto sai kansanedustajan Pohjois-Savon vaalipiiristä (entinen Kuopion läänin vaalipiiri) kaikissa vaaleissaan vuosina 1991–2011. Vaaleissa 1995 ja 2003 paikkoja tuli kaksi. Vuonna 2013 Pohjois-Savon ja Pohjois-Karjalan vaalipiireistä muodostettiin Savo-Karjalan vaalipiiri.


title: Pohjois-Savon Vasemmisto

text: Piirin edeltäjiä olivat (1945–1990) ja (1985–1990), joiden poliittinen toiminta yhdistettiin Vasemmistoliiton perustamisen myötä.


title: Pohjois-Karjalan Vasemmisto

text: Pohjois-Karjalan Vasemmisto on yksi Vasemmistoliiton 15 piirijärjestöstä. Piirin toiminta-alue on Pohjois-Karjalan maakunta ja piiritoimisto sijaitsee Joensuussa.


title: Pohjois-Karjalan Vasemmisto

text: Piiri osallistuu eduskuntavaaleihin Savo-Karjalan vaalipiirissä yhdessä Pohjois-Savon Vasemmiston kanssa. Vuoteen 2013 asti piirin alue oli sama kuin Pohjois-Karjalan vaalipiirin, joka tuolloin yhdistettiin Pohjois-Savon vaalipiirin kanssa. Vasemmistoliitto ei koskaan saanut kansanedustajaa Pohjois-Karjalan vaalipiiristä, mutta puolueella on valtuutettuja useissa alueen kunnissa.


title: Erik Wilhelm le Moine

text: Erik Wilhelm le Moine (16. huhtikuuta 1780, Ramnäs, Västmanland, Ruotsi – 6. toukokuuta 1859, Strängnäs, Ruotsi) oli ruotsalais-suomalainen kuvataiteilija.


title: Erik Wilhelm le Moine

text: Le Moine opiskeli Per Hillerströmin johdolla. Hänen teoksiaan on Ateneumin taidemuseossa viisi, ja Helsingin kaupunginmuseossa on yksi akvarelli. Le Moine tuli Turkuun vuonna 1813 ja muutti sieltä pois vähän ennen Turun paloa noin 1820 Ruotsiin, missä hän toimi piirustuksenopettajana Strängnäsissä.


title: Erik Wilhelm le Moine

text: Le Moinen vanhemmat olivat lääkäri Wilhelm Le Moine ja Anna Christina le Moine (o.s. Enmark). Hänen puolisonsa oli Katharina Elisabeth (o.s. Gadeius).


title: IMEKO

text: IMEKO () on edistyneen mittaustekniikan kansainvälinen järjestö. Sen tavoitteena on edistää tieteellisen ja teknisen informaation vaihtoa eri osapuolten kesken. Järjestö on perustettu vuonna 1958.


title: Boris Vian

text: Boris Vian (10. maaliskuuta 1920 Ville-d’Avray – 23. kesäkuuta 1959 Pariisi) oli ranskalainen kirjailija, laulaja, jazz-muusikko ja lauluntekijä. Hänen tuotantonsa käsittää kymmenen romaania, 42 novellia, seitsemän näytelmää, 400 laulua, neljä runokokoelmaa, kuusi oopperalibrettoa, lukuisia käännöksiä ja viitisenkymmentä jazz-aiheista artikkelia.


title: Boris Vian

text: Boris Vian syntyi Ville-d’Avray’ssa, Pariisin esikaupungissa. Koulutukseltaan hän oli insinööri ja hän työskenteli standardointivirastossa. Työnsä vastapainoksi hän sävelsi lauluja, soitti jazz-musiikkia, käänsi ja kirjoitti kirjoja käyttäen pseudonyymiä Vernon Sullivan. Kirjat joutuivat usein kiellettyjen kirjojen listalle moraalittomuutensa vuoksi.


title: Boris Vian

text: Omalla nimellään hän julkaisi teokset "L’Arrache-Cœur", "L’Herbe rouge" ja "L’Automne à Pékin". Vian tunnetaan erityisesti romaanistaan "L’Écume des jours" (1947), joka on käännetty suomeksi nimellä "Päivien kuohu" (1972). Hän on kääntänyt ranskaksi varsinkin Raymond Chandlerin tuotantoa. Vian kirjoitti useisiin jazz-alan julkaisuihin ja teki Duke Ellingtonia ja Miles Davisiä tunnetuiksi Ranskassa. Hän soitti trumpettia jazz-klubeilla. Hän kuului Alfred Jarryn perustamaan patafyysikkojen seuraan. Suuren yleisön tietoisuuteen hän nousi vasta kuolemansa jälkeen. Vian kuoli sydänkohtaukseen 23.6.1959 ollessaan katsomassa "J’irai cracher sur vos tombes" -romaanistaan tehtyä elokuvaversiota.


title: Boris Vian

text: Vianin lauluista tunnetuin on sodanvastainen laulu ”Le Déserteur”, jonka Ranskan hallitus tuomitsi esityskieltoon. Laulu on käännetty ainakin 41 eri kielelle. Laulun on suomentanut Tuula Saarikoski ja levyttänyt Kaisa Korhonen (1970) ja Liisa Tavi (1979).


title: Boris Vian

text: Proosaa Boris Vianin nimellä:Proosaa Vernon Sullivan -nimellä:NäytelmätRunokokoelmia


title: Tirreno–Adriatico

text: Tirreno–Adriatico on Italiassa järjestettävä maantiepyöräilyn viikon mittainen etappikilpailu, jonka reitti kulkee Italian poikki Tyrrhenanmeren puoleiselta rannikolta Adrianmeren puoleiselle rannikolle. Kilpailu järjestettiin ensimmäisen kerran vuonna 1966, jolloin sen voitti italialainen Dino Zandegu. Eniten voittoja kilpailussa on belgialaisella Roger De Vlaeminckilla, joka on voittanut kilpailun kuudesti vuosina 1972–1977. Maaliskuun puolivälissä järjestettävää kilpailua pidetään tärkeänä valmistautumispaikkana Milano–San Remo-kilpailuun. Tirreno–Adriatico kuului vuosina 2005–2007 UCI ProTour -sarjaan ja sittemmin UCI World Touriin.


title: Tirreno–Adriatico

text: Vuonna 2007 kilpailu järjestettiin 14.–20.3. Astana-tallin Andreas Klöden voitti kilpailun neljän sekunnin erolla toiseksi tulleeseen T-Mobile Teamin Kim Kircheniin. Kazakstanilainen Aleksandr Vinokurov sijoittui kolmanneksi hävittyään Klödenille 13 sekuntia. Kjell Carlström sijoittui 115:nneksi häviten voittajalle 31 minuuttia ja 29 sekuntia.


title: Tirreno–Adriatico

text: Vuoden 2008 Tirreno–Adriatico ajettiin 12.–18.3. Civitavecchiasta San Benedetto del Trontoon. Kilpailun voitti Fabian Cancellara 16 sekuntia ennen Enrico Gasparottoa. Kolmas oli Thomas Lövkvist 40 sekuntia voittajalle hävinneenä. Jussi Veikkanen sijoittui 17:nneksi tasan neljä minuuttia Cancellaran perässä. Sveitsiläinen ratkaisi kilpailun voittamalla aika-ajoetapin .


title: Tirreno–Adriatico

text: Vuonna 2009 kilpailu käytiin 11.–17.3. reitillä Cecina–San Benedetto del Tronto. Michele Scarponi voitti kilpailun 25 sekunnin erolla Stefano Garzelliin, Andreas Klöden sijoittui kolmanneksi.


title: Tirreno–Adriatico

text: Vuoden 2010 kilpailu ajettiin 10.–16.3. välillä Livorno–San Benedetto del Tronto. Stefano Garzelli voitti kilpailun tasa-ajalla ennen Michele Scarponia. Ennen viimeistä etappia Scarponi oli kaksi sekuntia edellä, mutta Garzelli sai kahdesta välikiristä sekunnin aikahyvityksen kummastakin, ja nousi kokonaiskilpailun voittajaksi parempien etappisijoitustensa perusteella.


title: Aito HSO

text: Aito HSO ry on ammattijärjestö, jonka jäsenet ovat opiskelleet HSO-sihteeriksi Helsingin Sihteeriopistossa tai tradenomiksi Helsingin liiketalouden ammattikorkeakoulussa, nykyisessä Haaga-Helia


title: Aito HSO

text: ammattikorkeakoulussa. Aito HSOlla on noin 2 600 jäsentä, jotka edustavat yli 300 tehtävänimikettä. Jäsenistä yli 80 prosenttia työskentelee yksityisellä sektorilla.


title: Aito HSO

text: Aito HSO on Akavan Erityisalojen jäsenyhdistys.


title: Aito HSO

text: Vuonna 1967 perustettiin yksityinen Helsingin Sihteeriopisto, josta valmistuivat ensimmäiset HSO-sihteerit vuonna 1968. Vuonna 1970 perustettiin HSO-sihteerit ry opistosta valmistuneille. Vuonna 1980 Sihteeriopisto liittyi osaksi yhteishakujärjestelmää ja vuonna 1992 siitä tuli osa Helsingin liiketalouden ammattikorkeakoulu Heliaa.


title: Aito HSO

text: Sihteeriopiston lakkauttamisen jälkeen loppui myös HSO-sihteerin nimikkeen myöntäminen, sillä Helian (nykyisen Haaga-Helia ammattikorkeakoulun) johdon assistenttityön ja kielten koulutusohjelmasta valmistuu tradenomeja. Aito HSO:n jäsenet voivat kuitenkin käyttää nimikettä tradenomi, HSO.


title: Aito HSO

text: Vuosina 2003–2011 yhdistyksen nimi oli Tradenomi HSO Sihteerit ry. Nykyinen nimi on ollut käytössä maaliskuusta 2011.


title: Aito HSO

text: Aito HSOn slogan on Hyvä Sijoitus Osaamiseen.


title: Härkin

text: Härkin on hämmennysväline, sen nimityksiä ovat myös hierin ja hierrin. Härkimeksi kutsutaan puista, nuoresta männystä tehtyä haarapäistä sekoitinta, jonka päässä on 4–7 oksahaaraa. Härkin tarkoittaa myös saman muotoista vesimyllyn, härkinmyllyn eli jalkamyllyn koneiston osaa.


title: Härkin

text: Kädenlämpöiseen veteen sekoitetaan ruisjauhot melalla tai härkkimellä. Männyn latvuksesta tehty härkin on sitä kätevämpi hämmentämisväline, mitä useampi sorkka eli oksahaara siinä on. "Neljäsorkka nälkää, viissorkka viljaa, kuussorkka kuivaa, seitsensorkka sekoittaa".


title: Härkin

text: Ruisjauhot lisätään veteen tasaiseksi velliksi. Päivän mittaan tai viimeistään illansuussa sekoitetaan loput jauhoista kunnes härkin seisoo taikinassa.


title: Härkin

text: Vesimyllyistä vanhin, härkin-, hierin eli jalkamylly oli käytössä jo esihistoriallisen ajan lopulla. Akseli siipineen muistutti hahmoltaan neljällä oksantyngällä varustettua puuronhämmennintä, härkintä, josta myllykin sai nimensä.


title: Härkin

text: Puro- eli jalkamylly (myös hierin- ja härkinmylly). Yksinkertaisen vesimyllyn koneiston tärkein osa on vaakasuoraan parruun, sammakko-hirteen tuettu pysty siipitukki, jonka alapäähän on kiinnitetty pystysuoraan asentoon säteittäiset siivet eli härkinlaudat. Vesivirran pyörittämän siipitukin ulkomuodon perusteella koko laitosta on kutsuttu maamme itä- ja pohjoisosissa hierin- tai härkinmyllyksi, sillä siipitukki muistuttaa hahmoltaan entisajan vispilää tai taikinansekoituskeppiä, joilla oli murteissamme nämä nimitykset.


title: Lilli Alanen

text: Lilli Alanen (os. Gullichsen, s. 1941) on suomalainen filosofi ja filosofian historian professori. Hän on työskennellyt Uppsalan yliopiston filosofian laitoksessa Ruotsissa vuodesta 1998 eläkkeelle jäämiseensä saakka, ja sen jälkeen hän on työskennellyt osan vuotta vierailevana professorina Kalifornian yliopistossa Berkeleyssä. Hän on erikoistunut paitsi filosofian historiaan – erityisesti René Descartesiin ja David Humeen – myös feministiseen filosofiaan.


title: Lilli Alanen

text: Alanen väitteli tohtoriksi Helsingin yliopistosta vuonna 1982. Ennen siirtymistään Uppsalaan hän toimi tutkijana Helsingissä. Descartesin mielenfilosofiaa käsittelevässä teoksessaan "Descartes's Concept of Mind" (2003) Alanen noudattaa historiallista lähestymistapaa ja tarkastelee Descartesin edeltäjiä ja hänen mielenfilosofiansa kehitystä. Alanen osoittaa, että sillä, kuinka Descartes pohti ruumiin ja mielen suhdetta, on paljon laajempia seurauksia kuin Descartesiin yleensä liitetty kartesiolainen dualismi antaa ymmärtää.


title: Lilli Alanen

text: Professori Alanen on ollut Academia Europæan jäsen vuodesta 2010.


title: Lilli Alanen

text: Alanen on taidevaikuttaja Maire Gullichsenin ja vuorineuvos Harry Gullichsenin tytär sekä professoreiden Johan Gullichsenin ja Kristian Gullichsenin sisar. Alanen on toimittanut Maire Gullichsenin muistelmat "Sateenkaaren värejä, tummia sävyjä" yhdessä Cita Reuterin kanssa.


title: Alppihiihto talviolympialaisissa 1948

text: V talviolympialaisissa Sankt Moritzissa vuonna 1948 alppihiihto oli toista kertaa olympialaisten ohjelmassa. Alppihiihdossa järjestettiin kuusi kilpailutapahtumaa: pujottelu, syöksylasku ja alppiyhdistetty sekä miehillä että naisilla.


title: Warkauden Kassiopeia

text: Warkauden Kassiopeia on Varkauden seudun tähtitieteen harrastajien yhdistys, jonka tarkoituksena on edistää tähtitieteen harrastusta ja opetusta Varkauden seudulla. Yhdistys perustettiin vuoden 2001 syksyllä ja jäseniä yhdistyksessä oli vuoden 2006 alussa noin 150.


title: Warkauden Kassiopeia

text: Valtakunnalliset vuosittaiset Tähtipäivät järjestettiin 8.-10.4.2005 Varkaudessa.


title: Warkauden Kassiopeia

text: Kassiopeia omistaa Härkämäen observatorion, jossa on tehty myös tieteellisiä havaintoja. Siellä on mm. löydetty useita supernovia.


title: Klaukkalan kirkko

text: Klaukkalan kirkko on vuosina 2003–2004 rakennettu evankelisluterilaisen kirkon Espoon hiippakunnan Nurmijärven seurakunnan kirkko Nurmijärven Klaukkalassa. Piispa Mikko Heikka vihki kirkon käyttöön 28. marraskuuta 2004.


title: Klaukkalan kirkko

text: Kirkon ja sen sakraaliesineistön on suunnitellut arkkitehti Anssi Lassila Lassila Hirvilammi Arkkitehdit Oy:stä. Kirkon kalusteet ja valaisimet suunnitteli sisustusarkkitehti Antti Paatero ja liturgiset tekstiilit Hanna Korvela. Rakennus leimaa vahvasti Klaukkalan kylän keskustan yleisilmettä.


title: Klaukkalan kirkko

text: Klaukkalan kirkko sai vuonna 2004 Vuoden betonirakenne -kunniamaininnan. Rakennustyöt vaativat yhden kuolonuhrin, kun rakennustyöntekijä putosi katolta.


title: John Straffen

text: John Thomas Straffen (27. helmikuuta 1930 Hampshire, Iso-Britannia – 19. marraskuuta 2007) oli brittiläinen sarjamurhaaja ja maansa pitkäaikaisin vanki.


title: John Straffen

text: 9. elokuuta 1951 Straffen pidätettiin 9-vuotiaan Cicely Batstonen murhasta Somersetissa. Hän tunnusti Batstonen murhan lisäksi aiemmin tappaneensa 6-vuotiaan Brenda Goddardin. Kumpaakin oli kuristettu. Straffen todettiin lokakuussa syyntakeettomaksi. Näin ollen hän ei ollut oikeustoimikelpoinen, vaan joutui tahdosta riippumattomaan hoitoon.


title: John Straffen

text: Straffen karkasi parantolasta 29. huhtikuuta 1952 ja murhasi 5-vuotiaan Linda Bowyerin. Kun sairaalakarkuria tultiin hakemaan, Straffen kiisti välittömästi Bowyerin murhan, jonka tapahtumisesta poliisi ei tässä vaiheessa edes ollut vielä tietoinen. Straffen kiisti myös jälkeenpäin tämän murhan, josta hänet kuitenkin tuomittiin.


title: John Straffen

text: Straffen sai alun perin kuolemantuomion, joka kuitenkin muuttui elinkautiseksi vankeudeksi. Mies suoritti rangaistustaan yli viisikymmentä vuotta ennen kuin kuoli vankilassa sairauteen 77 vuoden ikäisenä.


title: Möngke-kaani

text: Möngke-kaani (1209–1259) oli Mongolivaltakunnan neljäs suurkaani vuosina 1251–1259. Hän oli Toluin poika, Hülegün veli ja Tšingis-kaanin pojanpoika.


title: Möngke-kaani

text: Möngke osallistui Euroopan hyökkäykseen vuosina 1236–1242, Kiovan tuhoamiseen ja tunkeutumiseen Unkariin. Möngke palasi kotiin kesällä 1241, ennen hyökkäyksen päättymistä. Kolmannen suurkaanin Güyükin kuoltua Möngken suku joutui kamppailemaan vallasta toisen sukuhaaran kanssa. Sen johtaja Batu liittoutui Toluin lesken kanssa ja pyrki syrjäyttämään sijaishallitsijattaren, Ögödein lesken "Oghul Ghaimishin". Hän yritti järjestää suurkaania valitsevan kurultaikokouksen Siperiassa, mutta asiaa vastustettiin koska kokous ei ollut Mongolian maaperällä. Batu ei piitannut kritiikistä, jolloin hänen veljensä Berke kokosi Mongoliaan kurultain joka valitsi Möngken suurkaaniksi 1251.


title: Möngke-kaani

text: Kaanina Möngke näytti suhtautuvan vakavammin maailmanvalloitustehtävään kuin Güyük. Hän keskittyi enemmän Kiinan valtaamiseen ja valtasi Yunnanin 1254 sekä tunkeutui Indokiinaan, mikä mahdollisti mongolihyökkäyksen pohjoisesta, lännestä ja etelästä. Hän valloitti monia pohjoisen Kiinan linnoitettuja kaupunkeja. Hän lähetti myös veljensä Hülegün Lähi-itään, jossa tämä hävitti Bagdadin aiheuttaen islamin kulta-ajan päättymisen ja laajensi valtakunnan Egyptin rajoille. Euroopan valloitus jäi väliin näiden kahden ensisijaisen hyökkäyksen vuoksi.


title: Möngke-kaani

text: Flaamilaisen fransiskaanimunkin Vilhelm Rubruk huomattava matkakertomus "Itinerarium", joka kertoo hänen matkastaan Mongoliaan, sijoittuu suurkaani Möngken aikaan.


title: Möngke-kaani

text: Möngke kuoli mahdollisesti tykinammukseen Chongqingin edustalla.


title: Can I Sit Next to You Girl

text: "Can I Sit Next to You Girl" on australialaisen hard rock -yhtye AC/DC:n kappale albumilta "T.N.T." Se on ensimmäinen yhtyeen itse tehty kappale. Alkuperäisessä, singlenä julkaistussa versiossa laulaa yhtyeen alkuperäinen solisti Dave Evans. Kappaleesta äänitettiin kuitenkin uusi versio "T.N.T."- ja "High Voltage" -albumeille, jolloin Evansin paikan laulajana oli ottanut Bon Scott. Kappaleen musiikkivideossa laulajana esiintyy Evans.


title: Can I Sit Next to You Girl

text: Singlen B-puolena oli "Rockin' in the Parlour" -kappale.


title: Niilo Jääskinen

text: Arvo Niilo Ilmari Jääskinen (s. 16. syyskuuta 1958 Mikkeli) on suomalainen lakimies. Jääskinen toimi 2009 - 2015 Euroopan unionin tuomioistuimen julkisasiamiehenä. Hän on ensimmäinen julkisasiamiehenä toiminut suomalainen. Jääskinen on korkeimman hallinto-oikeuden jäsen.


title: Niilo Jääskinen

text: Jääskinen valmistui vuonna 1980 oikeustieteen kandidaatiksi ja vuonna 1982 oikeustieteen lisensiaatiksi Helsingin yliopistosta. Vuonna 1984 hänestä tuli varatuomari. Oikeustieteen tohtoriksi hän väitteli 4. syyskuuta 2008 Helsingin yliopistossa tarkastetulla väitöskirjalla "Eurooppalaistuvan oikeuden oikeusteoreettisia ongelmia" (). Vuodesta 2013 Jääskinen on ollut Helsingin yliopiston eurooppaoikeuden ja yleisen oikeustieteen dosentti.


title: Niilo Jääskinen

text: Vuodet 1979–1980 Jääskinen toimi Helsingin yliopistossa tutkimusavustajana. Vuosina 1981–1983 hän hoiti yliopistolla assistenttin ja amanuenssin tehtäviä. Vuosina 1983–1984 hän työskenteli Rovaniemen tuomiokunnan notaarina ja käräjätuomarina, kunnes palasi jälleen Helsingin yliopistoon yleisen oikeustieteen assistentiksi vuosiksi 1984–1986. Vuonna 1986 hän toimi myös viransijaisena yleisen oikeustieteen professorina.


title: Niilo Jääskinen

text: Yliopistosta Jääskinen siirtyi vuosiksi 1987–1989 oikeusministeriöön lainsäädäntöneuvokseksi. Hän toimi samassa tehtävässä myös ulkoministeriössä vuosina 1989–1990. Vuodesta 1990 vuoteen 1995 Jääskinen oli jälleen oikeusministeriön lainsäädäntöneuvos toimien samalla ETA-yksikön päällikkönä. Vuosina 1990–1992 Jääskinen oli Suomen EU-jäsenyysneuvottelujen neuvotteluryhmän jäsen. Hän toimi oikeudellisia ja institutionaalisia kysymyksiä käsitelleiden työryhmien puheenjohtajana. Käytännössä Jääskinen oli vastuussa EU-lainsäädännön siirtämisestä suomalaiseen lainsäädäntöön.


title: Niilo Jääskinen

text: Vuonna 1995 suuresta valiokunnasta tuli eduskunnan EU:ta koskevien asioiden valmisteleva toimielin ja Jääskinen siirtyi eduskunnan kanslian valiokuntaneuvokseksi. Hän toimi suuren valiokunnan sihteerinä sekä EU-sihteeristön päällikkönä vuoteen 2000.


title: Niilo Jääskinen

text: Jääskinen toimi vuonna 2003 valtioneuvoston kanslian selvitysmiehenä EU:n toimivaltaa ja Ahvenanmaan asemaa koskevassa asiassa sekä oikeusministeriön selvitysmiehenä Ahvenanmaan maakuntalakien valvontaan liittyvissä erityiskysymyksissä vuonna 2005. Vuonna 2006 Jääskinen toimi yhdessä Jorma Rantasen kanssa opetusministeriön selvitysmiehenä yliopistojen taloudellisen ja hallinnollisen aseman uudistamista koskevassa selvityksessä.


title: Niilo Jääskinen

text: Heinäkuusta 2000 joulukuuhun 2002 Jääskinen toimi korkeimman hallinto-oikeuden ylimääräisenä hallintoneuvoksena. Tammikuussa 2003 hänestä tuli varsinainen hallintoneuvos.


title: Niilo Jääskinen

text: Jääskinen jäi hallintoneuvoksen tehtävästä virkavapaalle vuosiksi 2009–2015 kun hänet nimitettiin 25. helmikuuta 2009 Euroopan unionin tuomioistuimen julkisasiamieheksi () 7. lokakuuta 2009 alkaneelle kuusivuotiskaudelle. Lokakuussa 2012 hänet valittiin ensimmäiseksi julkisasiamieheksi yhden vuoden toimikaudeksi.


title: Niilo Jääskinen

text: Jääskinen on ollut Suomen Kulttuurirahaston säätiön hallituksen jäsen, vuosina 2003–2006 varapuheenjohtaja ja vuosina 2006–2009 puheenjohtaja. Sittemmin hän on kuulunut rahaston hallintoneuvostoon. Hän on myös Europäische Rechtsakademien (ERA) Board of Trusteesin jäsen vuodesta 2003.


title: Oppdal

text: Oppdal on kunta Norjassa, Etelä-Trøndelagin läänissä. Oppdalin tärkeimpiä elinkeinoja ovat maatalous, turismi ja pienteollisuus. Tammikuussa 2013 tehdyn väestönlaskennan mukaan Oppdalin kunnassa oli 6 794 asukasta.


title: Berndt Lindholm

text: Berndt Adolf Lindholm (20. elokuuta 1841 Loviisa – 15. toukokuuta 1914 Göteborg, Ruotsi) oli suomalainen taidemaalari. Hänet voidaan lukea Düsseldorfin koulukuntalaiseksi, mutta hän oli myös ensimmäisiä impressionisteja.


title: Berndt Lindholm

text: Lindholm maalasi aluksi romanttisia düsseldorfilaismaisemia, joista siirtyi impressionistisempaan ja luonnosmaisempaan maalaustapaan. Lindholmin tunnetuimpia teoksia on "Vallinkoski" (1872). Teos on nykyisin Valtioneuvoston juhlahuoneistossa.


title: Berndt Lindholm

text: Lindholm oli ensimmäinen pohjoismainen taiteilija, joka lähti Pariisiin. Aimo Reitala mainitsee hänet maisemamaalauksen pioneeriksi ennen Albert Edelfeltiä ja suomalaisen ulkoilmamaalauksen syntymistä.


title: Berndt Lindholm

text: Lindholm otti aluksi piirustustunteja porvoolaiselta taidemaalari Johan Knutsonilta ja siirtyi sen jälkeen Suomen Taideyhdistyksen piirustuskouluun Turkuun 1856–1861 R. W. Ekmanin oppilaaksi.


title: Berndt Lindholm

text: Lindholm jatkoi 1863–1865 opintojaan ulkomailla, Düsseldorfin taideakatemiassa. Hän lähti Munsterhjelmin mukana Baijeriin ja Karlsruheen ja opiskeli Karlsruhessa 1865–1866 Hans Fredrik Guden johdolla ja myöhemmin vielä Pariisissa kahteen otteeseen vuosina 1873–1874, jolloin hänen opettajansa oli Léon Bonnat. Bonnatin vaikutus Lindholmin töihin jäi vähäiseksi, mutta ”Ranskan suurimmaksi paraikaa eläväksi taiteilijaksi” Lindholm nimesi vuonna 1867 Charles-François Daubignyn. Häntä miellyttivät myös Théodore Rousseaun työt, ja hänen mielestään Jean-Baptiste Camille Corot oli palauttanut taiteen ”luonnottomasta terveen realistiseen ilmaisuun”.


title: Berndt Lindholm

text: Lindholmin ensimmäinen yksityisnäyttely oli Helsingissä syksyllä 1870, ja se sai kehuja. Hän sai jatkossakin menestystä, ja hänet kutsuttiin 1873 Pietarin taideakatemian jäseneksi, 1876 hänelle myönnettiin mitali Philadelphian maailmannäyttelystä ja 1877 hän sai Suomen valtion suuren muotokuvamaalarin palkinnon, joten hän maalasi muutakin kuin maisemia.


title: Berndt Lindholm

text: Lindholm ihaili erityisesti Werner Holmbergia Düsseldorfissa ollessaan ja olisi halunnut olla Hans Fredrik Guden oppilas vielä myöhemminkin, koska tämä oli ollut Holmbergin opettaja, mutta koska Gude ei ollut opettajana vuoden 1866 jälkeen, Lindholm ei enää viihtynyt Karlsruhessa. Ranskassa häntä viehätti erityisesti Barbizonin koulu, joka korosti värien käyttöä. Voimakkaimman vaikutuksen häneen tekivät Charles-François Daubigny ja Jean-Baptiste Camille Corot.


title: Berndt Lindholm

text: Lindholm asui enimmäkseen ulkomailla. Vuonna 1876 hän muutti Göteborgiin toimien siellä kaupungin taidemuseon intendenttinä 1878-1900. Hänestä tuli myös Göteborgin museon piirustus- ja maalauskoulun esimies, Kuvataideakatemian opettaja (Göteborgs Musei Rit- och Målarskola) ja Ruotsin taideakatemian jäsen.


title: Berndt Lindholm

text:
Lindholm oli taiteilijana monipuolisempi kuin ystävänsä ja kilpailijansa Hjalmar Munsterhjelm, joka pysyi koko ikänsä uskollisena nuoruudessaan omaksumalleen romanttiselle maisemakäsitykselle. Aluksi Lindholmkin maalasi tyypillisiä romanttisia maisemia, mutta koska hän sai vaikutteita jo varhaisessa vaiheessa ranskalaisesta ulkoilmamaalauksesta, ulkoilmarealismista, hänen töihinsäkin tuli vähitellen mukaan realismia ja hänestä tuli uransa loppuvaiheessa Göteborgissa arvostettu ruotsalaisen rannikon ja meren kuvaaja.
Suomessa ei täysin pidetty Lindholmin pariisilaisesta maalaustyylistä ja värien käytöstä. Jo vuonna 1870 hän maalasi suorastaan impressionistisesti, mutta yleisö nyrpisteli hänen tapaansa "mieluummin vihjata kuin kuvata puiden lehvistöä". Tästä syystä hän kuvitti esimerkiksi Zacharias Topeliuksen "Matkustus Suomessa" -teoksen romanttisemmilla maisemilla. Hän teki kirjaan 10 kuvaa. Imatrankoski, Imatra, Putouksen alku ja Lohipato Wuoksessa, joka on tehty yhdessä Adolf von Beckerin kanssa, olivat Vuoksen jokilaakson kuvauksia.Pitkän uransa aikana Lindholm sai runsaasti erilaisia tunnustuksia ja nimityksiä:


title: Berndt Lindholm

text: Nykyisin Lindholmin maalaukset ovat hyvin arvostettuja. Esimerkiksi Hagelstamin huutokaupassa marraskuussa 1997 myyty maalaus "Merimaisema", jonka signeeraus on vuodelta 1889 myytiin 75 000 markalla.


title: Talviuniversiadit 2007

text: XXIII Talviuniversiadit järjestettiin Italian Torinossa 17.–27. tammikuuta 2007.


title: Talviuniversiadit 2007

text: Suomen joukkue sijoittui toiseksi kilpailuissa ensimmäistä kertaa näytöslajina olleessa muodostelmaluistelun lyhytohjelmassa. Suomen Juha Kinnunen voitti pronssia lumilautailun lumikourukilpailussa.


title: Talviuniversiadit 2007

text: Kilpailuissa jaetaan mitaleja 12 eri urheilulajissa ja yhteensä 18 lajissa.


title: Pronounced Leh-Nerd Skin-Nerd

text: (pronounced 'lĕh-'nérd 'skin-'nérd) (kirjoitettu myös Pronounced Leh-Nerd Skin-Nerd, yleisesti käytössä nimitys Pronounced) on yhdysvaltalaisen rock-yhtye Lynyrd Skynyrdin ensimmäinen albumi. Se julkaistiin syyskuussa 1973 ja myi Yhdysvalloissa kultaa. Levyn nimi on ääntämisohje, jonka mukaan yhtye toivoi nimensä lausuttavan, ja se on viittaus heidän entisen koulunsa liikunnanopettajaan Leonard Skinneriin.


title: Pronounced Leh-Nerd Skin-Nerd

text: Albumi nousi Yhdysvalloissa Billboard Hot 100 -listan sijalle 27.


title: Second Helping

text: Second Helping on yhdysvaltalaisen rock-yhtye Lynyrd Skynyrdin toinen albumi. Se julkaistiin 15. huhtikuuta 1974 ja myi Yhdysvalloissa kultaa.


title: Thomas Hunt Morgan

text: Thomas Hunt Morgan (25. syyskuuta 1866 Lexington, Kentucky – 4. joulukuuta 1945 Pasadena, Kalifornia) oli yhdysvaltalainen perinnöllisyystieteilijä ja embryologi. Hän kehitti ensimmäiset geenikartat ja oli mutaatiotutkimuksen uranuurtaja.


title: Thomas Hunt Morgan

text: Thomas Hunt Morganille myönnettiin vuonna 1933 Nobelin fysiologian tai lääketieteen palkinto banaanikärpästen genetiikkaan kohdistuneista tutkimuksista. Muita hänelle myönnettyjä tunnustuksia ovat Lontoon Royal Societyn kunniajäsenyys vuonna 1919 sekä samaisen seuran Darwin-mitali 1924 ja Copley-mitali 1939. Hän toimi myös puheenjohtajana tiedeseuroissa ja kokouksissa, Yhdysvaltain kansallisessa tiedeakatemiassa 1927–1931, American Association for the Advancement of Sciencesissa (AAAS) 1930 ja Sixth International Congress of Genetics, Ithaca, New York, 1932.


title: Thomas Hunt Morgan

text: Thomas Hunt Morgan syntyi Lexingtonissa Kentuckyssä Charlton Hunt Morganille ja Ellen Key Howard Morganille. Morgan valmistui Kentuckyn yliopistosta 1886 ja lopputyönsä jälkeen hän jatkoi tutkimuksiaan Kentuckyn yliopistossa ja sen jälkeen Baltimoressa Johns Hopkinsin yliopistossa, jossa hän väitteli tohtoriksi 1891.


title: Thomas Hunt Morgan

text: Morganin tutkijanura käsittää kolme ajanjaksoa. Aluksi hän työskenteli Bryn Mawr Collegessa 1891–1904. Sen jälkeen hän siirtyi kokeellisen eläintieteen professoriksi Columbian yliopistoon, jossa hän työskenteli 1904–1928. Hänen tutkijanuransa viimeiseksi vaiheeksi jäi toimiminen professorina ja laitoksen johtajana Kalifornian teknologisessa instituutissa Pasadenassa 1928–1945.


title: Thomas Hunt Morgan

text: Morgan suhtautui vielä 1900-luvun alussa uudelleen löydettyihin Gregor Mendelin perinnöllisyystieteellisiin ajatuksiin varsin kriittisesti. Columbian yliopistossa työskennellessään hän kiinnostui perinnöllisyystieteen ja evoluution mekanismeista. Hän valitsi tutkimustensa kohteeksi banaanikärpäsen, joiden parissa hän alkoi työskennellä noin 1908. Valinta osoittautui hyväksi, ja Morgan ryhmineen edistyi perinnöllisyystieteellisissä tutkimuksissaan suurin harppauksin. Hänestä tuli samalla Mendelin ajatusten kannattaja.


title: Thomas Hunt Morgan

text: Morganin kokeellinen mutaatiotutkimus antoi varmemman pohjan sen aikaiselle vielä varsin spekulatiiviselle evoluutioteorialle. Morgan ei suinkaan tehnyt tutkimuksia yksin, vaan hänen ympärilleen muodostui ryhmä maineikkaita biologeja, kuten Calvin Bridges, Hermann Joseph Muller ja Alfred Sturtevant. Ryhmä oli myös ensimmäinen kuuluisaksi tullut koulukunta genetiikan alalla.


title: Thomas Hunt Morgan

text: Morgan teki monia kokeita banaanikärpäsillä ja löysi muun muassa 1910 banaanikärpäsen ensimmäisen mutantin, "white"n, joka muutti kärpäsen silmät valkoisiksi. Morgan paikallisti mutatoituneen geenin banaanikärpäsen X-kromosomiin, todistaen samalla, että geenit sijaitsevat kromosomeissa. Näin Morgan vahvisti kokeissaan kromosomien ja perinnöllisyyden yhteyden. Hän osoitti myös miten yksi koiraan kromosomi poikkeaa naaraan kromosomista, ja että yksilön sukupuoli ja siihen kytkeytyneet ominaisuudet määräytyvät juuri sen kromosomin mukaan. Morgan ryhmineen osoitti kromosomissa olevan suuren joukon geenejä, jotka ovat lineaarisesti järjestäytyneet kromosomeihin. Morganin tutkijaryhmä myös päätteli sen, että mitä kauempana geenit sijaitsivat kromosomissa, sitä suuremmalla todennäköisyydellä niiden välisellä alueella tapahtui "crossing-over" eli tekijäinvaihto.


title: Thomas Hunt Morgan

text: Thomas Hunt Morganin ja hänen koulukuntansa ansiota oli, että perinnöllisyystiede vakiintui biologisen tutkimuksen itsenäiseksi osa-alueeksi. Vuonna 1926 hän julkaisi geeniteorian ("The Theory of the Gene"), joka pohjautui pitkälti Mendelin keksimiin periytymissääntöihin.


title: Alppihiihto talviolympialaisissa 1952

text: VI talviolympialaisissa Oslossa vuonna 1952 alppihiihto oli kolmatta kertaa olympialaisten ohjelmassa. Alppihiihdossa järjestettiin kuusi kilpailutapahtumaa: pujottelu, suurpujottelu ja syöksylasku sekä miehillä että naisilla.


title: Lisa Gherardini

text: Lisa del Giocondo (15. kesäkuuta 1479 – 15. heinäkuuta 1542 tai noin 1551), o.s. ja tunnettu nimillä Lisa Gherardini ja Lisa di Antonio Maria (Antonmaria) Gherardini, myös vain Lisa ja Mona Lisa, oli firenzeläisen ja toscanalaisen Gherardini-suvun jäsen Italiassa. Häntä pidetään Leonardo da Vincin maalaaman muotokuvan "Mona Lisan" mallina.


title: Lisa Gherardini

text: Gherardini syntyi Firenzessä ja meni teini-ikäisenä naimisiin silkki- ja kangaskauppiaan kanssa, josta tuli myöhemmin paikallinen virkamies. Hän sai kuusi lasta, ja hänen uskotaan viettäneen mukavaa ja tavallista keskiluokan elämää. Gherardini eli pidempään kuin aviomiehensä, joka oli häntä huomattavasti vanhempi.


title: Lisa Gherardini

text: Firenze oli 1400-luvulla yksi Euroopan suurimmista kaupungeista. Sitä pidettiin vakavaraisena, mutta varallisuuserot olivat suuria. Gherardinin perhe oli vanhaa aatelissukua, mutta se oli menettänyt ajan kuluessa vaikutusvaltansa. He elivät mukavasti maatilojen tuotolla mutteivät olleet rikkaita.


title: Lisa Gherardini

text: Gherardinin isä Antonmaria di Noldo Gherardini menetti kaksi vaimoa, jotka kuolivat molemmat synnytyksen yhteydessä. Lisa di Giovanni Filippo de Carduccin kanssa hän meni naimisiin vuonna 1465 ja Caterina Rucellain kanssa vuonna 1473. Lisa Gherardinin äiti oli Lucrezia del Caccia, Piera Spinellin tytär ja Gherardinin kolmas vaimo, jonka kanssa hän solmi kolmannen avioliittonsa vuonna 1476. Isä vuokrasi tai omisti yhteen aikaan Chiantissa kuusi karja- ja maatilaa, jotka tuottivat vehnää, viiniä ja oliiviöljyä.


title: Lisa Gherardini

text: Lisa Gherardini syntyi Firenzessä 15. kesäkuuta 1479 Via Maggiolla, vaikka vuosien ajan hänen luultiin syntyneen eräällä perheen tiloista, Villa Vignamaggiossa Greven ulkopuolella. Hänet nimettiin Lisaksi isänisänsä vaimon mukaan. Hän oli vanhin seitsemästä lapsesta, ja hänellä oli kolme sisarta, joista yhden nimi oli Ginevra, ja kolme veljeä, nimeltään Giovangualberto, Francesco ja Noldo.


title: Lisa Gherardini

text: Perhe eli Firenzessä, alun perin Santa Trinitan lähellä ja myöhemmin vuokra-asunnossa lähellä Santo Spiritoa, todennäköisimmin siksi, että heillä ei ollut varaa vanhan kotinsa kunnostamiseen sen vahingoittumisen jälkeen. Perhe muutti nykyiselle Via dei Pepille ja sitten Santa Crocen lähelle, jossa he asuivat lähellä Ser Piero da Vinciä, Leonardon isää. He omistivat myös pienen maaseutuhuvilan St. Donatossa, Poggion kylässä noin 32 kilometriä kaupungista etelään. Noldo, Lisa Gherardinin isoisä, oli testamentannut chiantilaisen maatilan Santa Maria Nuovan sairaalalle. Lisa Gherardinin isä sai vuokrasopimuksen toiselle sairaalan maatiloista, ja kyetäkseen valvomaan vehnän korjuuta vietti perheineen kesät tilalla Ca' di Pesa -nimisessä talossa.


title: Lisa Gherardini

text: Lisa Gherardini avioitui 15-vuotiaana (1495) menestyneen kangas- ja silkkikauppiaan Francesco di Bartolomeo di Zanobi del Giocondon kanssa, jolle avioliitto oli toinen. Gherardinin myötäjäiset olivat 170 floriinia ja San Silvestron maatila lähellä hänen perheensä huvilaa, mikä on merkki siitä, ettei Gherardinin perhe ollut avioliiton aikaan varakas. Kiinteistö sijaitsi Castellinan ja San Donato in Poggion välillä lähellä kahta maatilaa, jotka Michelangelo myöhemmin omisti. Keskiluokkainen pariskunta ei kuulunut Firenzen rikkaisiin eikä köyhälistöön. Gherardinin avioliitto saattoi kohottaa hänen sosiaalista asemaansa, sillä hänen aviomiehensä perhe saattoi olla hänen omaansa rikkaampi. Francescon uskotaan hyötyneen siitä, että Gherardini oli vanhasta suvusta. Pari eli jaetussa majoituksessa 5. maaliskuuta 1503 saakka, kunnes Francesco kykeni ostamaan talon perheensä vanhan kodin vierestä Via della Stufalla. Leonardon uskotaan aloittaneen Lisan muotokuvan maalaamisen samana vuonna.


title: Lisa Gherardini

text: Pariskunnalla oli viisi lasta: Piero, Camilla, Andrea, Giocondo ja Marietta, joista neljä syntyi vuosien 1496 ja 1507 välillä. Lisa kasvatti myös Bartolomeon, Francescon ja hänen ensimmäisen vaimonsa Camilla di Mariotto Rucellain pojan, joka oli noin yksivuotias äitinsä kuollessa. Lisan äitipuoli Caterina di Mariotto Rucellai ja Francescon ensimmäinen vaimo olivat sisaruksia ja kuuluivat huomattavaan Rucellai-sukuun.


title: Lisa Gherardini

text: Camillasta ja Marietasta tuli katolilaisia nunnia. Camilla otti nimen Suor Beatrice ja liittyi San Domenico di Cafaggion luostariin, jossa hänet annettiin Antonmarian sisaren Suor Albieran ja Lisan sisarusten Suor Camillan (joka erotettiin skandaalissa neljän miehen vierailtua luostarissa) ja Suor Alessandran hoiviin. Beatrice kuoli 18-vuotiaana, ja hänet haudattiin Santa Maria Novellaan. Gherardini kehitti suhteen Sant'Orsolaan, Firenzessä arvostettuun luostariin, jonne hän saattoi asettaa Marietan vuonna 1521. Marietta otti nimen Suor Ludovica, ja hänestä tuli luostarin kunnioitettu jäsen, joka nousi suhteellisen vastuulliseen asemaan.


title: Lisa Gherardini

text: Francescosta tuli Firenzessä virkamies. Hänet valittiin "Dodici Buonominiin" vuonna 1499 ja Signoriaan vuonna 1512. Siellä hänet korotettiin "prioriksi" vuonna 1524. Hänellä saattoi olla siteitä Medici-suvun poliittisiin tai taloudellisiin intresseihin. Vuonna 1512, kun Firenzen hallinto pelkäsi Medicien paluuta maanpaosta, Francesco vangittiin ja hänelle annettiin tuhannen floriinin sakko. Hänet vapautettiin syyskuussa, kun Medicit palasivat.


title: Lisa Gherardini

text: Erään näkemyksen mukaan Francesco kuoli vuoden 1538 ruttoepidemiassa. Gherardini sairastui, ja hänen tyttärensä Ludovica vei hänet Sant'Orsolan luostariin, jossa hän kuoli noin neljä vuotta myöhemmin 63-vuotiaana. Toisen näkemyksen mukaan Francesco eli 80-vuotiaaksi. Hän kuoli vuonna 1539, ja Gherardini saattoi elää aina vuoteen 1551 saakka, jolloin hän olisi ollut 71- tai 72-vuotias.


title: Lisa Gherardini

text: Kesäkuussa 1537 Francesco palautti testamentissaan Gherardinille hänen myötäjäisensä provisioiden kanssa, antoi hänelle hänen henkilökohtaiset vaatteensa ja korunsa ja rahaa tulevaisuutta varten. Uskoessaan hänen hoivansa pariskunnan tyttären Ludovican ja tämän estyessä poikansa Bartolomeon käsiin Francesco kirjoitti: "Huomaten testamentin laatijan kiintymyksen ja rakkauden rakastettua vaimoaan Mona Lisaa kohtaan; ottaen huomioon, että Lisa on aina toiminut ylevin mielin ja uskollisena vaimona; toivoen, että hän tulee saamaan kaiken tarvitsemansa...".


title: Lisa Gherardini

text:
Heinäkuussa 2012 Arkeologit löysivät Lisa Gherardinin uskotun ruumiin maalliset jäännökset Firenzestä, entisen St. Ursulan luostarin alttarin vierestä.
Kuten muutkin varakkaat firenzeläiset, Francesco ja hänen perheensä olivat taiteen ystäviä ja mesenaatteja. Francescon uskotaan tilanneen Leonardo da Vinciltä vaimonsa muotokuvan juhliakseen sekä Andrean syntymää että perheen uuden kodin ostoa. 1800- ja 1900-luvulla "Mona Lisasta" tuli yksi maailman kuuluisimmista maalauksista ja tutkijoiden ja harrastelijoiden spekulaatiot teoksen mallin identiteetistä tekivät maalauksesta maailmanlaajuisesti tunnistetun ikonin ja kaupallisen objektin. Vuonna 2005 asiantuntija löysi Heidelbergin yliopiston kirjaston kokoelmista sivuhuomautuksen, jonka mukaan teoksen malli olisi Lisa Gherardini.


title: Lisa Gherardini

text: Maike Vogt-Lüerssenin mukaan Heidelbergin yliopistosta löydetys huomautuksessa mainitaan kyllä Gheraldinin käly Lisa del Giocondo, josta Da Vinci on tehnyt piirustuksen 1503, mutta merkintä ei todista Lisa Gheraldinin olleen Mona Lisan mallina. Vogt-Lüerssenin mukaan Mona Lisan asun kuviot paljastavat mallin Sforzan sukuun kuuluvaksi Aragonin Isabellaksi.


title: World Series of Poker 1980

text:
World Series of Poker 1980 oli historiansa yhdestoista. Kauden aikana järjestettiin kaksitoista turnausta,
mestaruusturnaus mukaan lukien. Mestaruusturnauksen voitti Stu Ungar, jolle voitto oli ensimmäinen siihen asti nuorimpana pelaajana.


title: World Series of Poker 1980

text: Pääturnaus käytiin 19.–22. toukokuuta. Siihen osallistui kaikkiaan 73 pelaajaa. Yhdysvaltalaisten pelaajien lisäksi joukossa olivat kanadalainen Jerry Fong, Gilbert "The Frenchman" Ranskasta, Jim Ray Perusta ja Irlannin mestari Colette Doherty.


title: World Series of Poker 1980

text: Turnauksen ensimmäisenä päivänä putosi ainoastaan yksi naispelaaja. Toisena päivänä putosi 38 pelaajaa mukaan lukien kolme entistä WSOP-voittajaa. Kolmantena päivänä putosi viimeinen ulkomaalainen (Jerry Fong). Johnny Moss pudotti kello 21:05 Gabe Kaplanin, joka oli ensimmäinen rahasijojen ulkopuolelle jäänyt.


title: World Series of Poker 1980

text: Viimeisen päivän finaalipöytään osallistui viisi pelaajaa. Lopun kaksinpelissä kello 15:10 Ungar ja Doyle Brunson menivät molemmat "all in" potin ollessa 760 000 dollaria. Brunson () sai flopista kaksi paria, mutta Ungar () sai turnilla suoran, joka riitti voittoon.


title: William Westmoreland

text: William Childs Westmoreland (26. maaliskuuta 1914 – 18. heinäkuuta 2005) oli yhdysvaltalainen kenraali. Maailmankuulu Westmorelandista tuli hänen johdettuaan sotilaallisia toimia Vietnamissa sodan kiihtyessä siellä huippuunsa vuosina 1964–1968.


title: William Westmoreland

text: "Time"-lehti valitsi hänet vuoden mieheksi 1966.


title: Victor Westerholm

text:
Victor Axel Westerholm (4. tammikuuta 1860 Turku – 19. marraskuuta 1919 Turku) oli suomalainen taidemaalari ja professori, jota usein kutsutaan viimeiseksi Düsseldorfin koulun käyneeksi taiteilijaksi. Hän toimi Turun taidemuseon johtajana eli intendenttinä ja perusti Ahvenanmaalle Önningebyn taiteilijasiirtokunnan.
Westerholm opiskeli Suomen Taideyhdistyksien piirustuskoulussa Turussa 1869–1879. Jatkokoulutus ulkomailla kuului ajan tapoihin. Westerholmia on sanottu viimeiseksi Düsseldorfin koulun käyneeksi. Hän opiskeli ensin Düsseldorfin taideakatemiassa 1870- ja 1880-luvuilla, Saksan jälkeen myös Pariisissa.
Westerholm debytoi taiteilijana vuonna 1876. Hän osallistui melko harvakseltaan ulkomaisiin näyttelyihin vaikka hän oleskeli runsaasti ulkomaisissa alan kouluissa.


title: Victor Westerholm

text: Victor Westerholm opetti Suomen Taideyhdistyksen piirustuskoulussa Turussa 1880-luvulla ja oli koulun johtaja useamman vuosikymmenen ajan. Hän oli myös Turun taidemuseon ensimmäinen intendentti vuosina 1891–1919.


title: Victor Westerholm

text:
Westerholmin teoksia omistaa muun muassa Ateneumin taidemuseo,
Amos Andersonin taidemuseo,
Hämeenlinnan taidemuseo,
Turun taidemuseo,
Lahden taidemuseo,
Gösta Serlachiuksen taidemuseo ja
Gyllenbergin taidemuseo,


title: Kansola

text: Kansola on kylä Lappeenrannassa entisen Nuijamaan kunnan alueella. Väkiluku on noin 50. Saimaan kanavat (uusi sekä vanha) kulkevat Kansolan kautta. Kansolassa on myös vuonna 1971 lakkautettu kansakoulu.


title: Rush Limbaugh

text: Rush Hudson Limbaugh III (s. 12. tammikuuta 1951, Cape Girardeau, Missouri, Yhdysvallat) on tunnettu yhdysvaltalainen radiopersoona ja "The Rush Limbaugh Show" -ohjelman isäntä. Peittelemättömän konservatiivinen Limbaugh käsittelee show’ssaan politiikkaa ja ajankohtaisia asioita. Hänellä oli myös oma televisio-ohjelma 1990-luvulla.


title: Rush Limbaugh

text: Limbaugh pitää Herran vastarinta-armeijan johtajaa Joseph Konya kristittynä ja väitti Barack Obaman "jahtaavan kristittyjä", koska tämä oli lähettänyt sotilaita auttamaan Konyn kiinni saamisessa.


title: Rush Limbaugh

text: Limbaugh nimitti ohjelmassaan naispuolista Georgetownin yliopiston oikeustieteen opiskelijaa Sandra Flukea "huoraksi" ja "prostituoiduksi", koska tämän mielestä sairausvakuutuksen pitäisi kattaa ehkäisyvälineet, ja väitti Fluken haluavan maksattavan veronmaksajilla "seksinsä kustannukset". Limbaugh vaati Flukea myös julkistamaan yhdyntänsä videolla. Asiasta nousi kohu ja kymmenet mainostajat päättivät boikotoida häntä.


title: Nuthin’ Fancy

text: Nuthin' Fancy on yhdysvaltalaisen rock-yhtye Lynyrd Skynyrdin kolmas albumi. Se julkaistiin 1975 ja myi Yhdysvalloissa kultaa.


title: Gimme Back My Bullets

text: Gimme Back My Bullets on yhdysvaltalaisen rock-yhtye Lynyrd Skynyrdin neljäs albumi. Se julkaistiin 2. helmikuuta 1976 ja myi Yhdysvalloissa kultaa.


title: Darwin-mitali

text: Darwin-mitali on Lontoon Royal Societyn parillisina vuosina jakama tunnustus tieteilijälle ansiokkaasta työstä jollakin Charles Darwinin taitamalla luonnontieteellisellä alalla. Palkintoa on jaettu vuodesta 1890.


title: Riukiunkaniini

text: Riukiunkaniini ("Pentalagus furnessi") on Japanille kuuluvilla Riukiusaarilla elävä alkukantainen jänislaji. Se on jäänne muinaisista jäniksistä, jotka elivät Aasiassa, mutta kuolivat mantereelta myöhemmin. Sitä kutsutaankin eläväksi fossiiliksi.


title: Riukiunkaniini

text: Riukiunkaniineilla on lyhyet jalat, tanakka vartalo ja suhteellisen isot ja käyrät kynnet. Sen pituus on 43–51 cm ja hännän pituus noin 15 mm. Korvat ovat noin 45 millimetrin pituiset eli varsin pienikokoiset muihin jäniksiin verrattuna. Ruumiinpaino on täysikasvuisella riukiunkaniinilla 2–3 kiloa. Turkki on pörröinen ja tiheä. Se on selästä tummanruskea ja sivuilta punaruskea, vatsan puolelta se on vaaleampaa punaruskeaa.


title: Riukiunkaniini

text: Erikoista riukiunkaniinissa on myös sen käyttämä kutsuhuuto, joka on hieman samantapainen kuin piiskujäniksillä. Useimmilla jäniksillä ei ole kykyä luoda kutsuhuutoja.


title: Riukiunkaniini

text: Riukiunkaniinia tavataan ainoastaan kahdella pienellä saarella, Amami Ōshimalla ja Tokunoshimalla, jotka sijaitsevat eteläisen Kyūshūn ja Okinawan välillä. Saaria peitti aiemmin tiheä ja märkä metsä (etenkin tammia), mutta näistä alkuperäismetsistä on 70 - 90 % hävitetty vuoden 1980 jälkeen. Riukiunkaniini sopeutuu kuitenkin myös muuttuneisiin metsiin ja sitä tavataan nyt alkuperäisten metsien lisäksi käpypalmustoissa ja heinäisillä alueilla. Se välttää asutusta ja viljelmiä.


title: Riukiunkaniini

text: Riukiunkaniinit ovat aktiivisia yöllä. Päivällä ne nukkuvat piilossa, esimerkiksi luolissa. Poikaselle emo kaivaa kolon, jonka se peittää päivän ajaksi. Yöllä emo avaa kolon, ruokkii poikaset ja sulkee sen uudelleen maalla ja kasveilla.


title: Riukiunkaniini

text: Riukiunkaniini synnyttää yleensä yhden, harvoin kaksi poikasta.


title: Riukiunkaniini

text: Riukiunkaniinien metsästys loppui virallisesti vuonna 1921, jolloin Japani antoi sille virallisen suojelustatuksen. Suurimpia uhkia ovat kuitenkin metsän raivaus sekä koirat, kissat ja muut ihmisen alueelle tuomat eläimet. Erityisesti mangustit, joita asukkaat vapauttivat saarille tappamaan myrkyllisiä käärmeitä, ovat vakava uhka kaniinin tulevaisuudelle. Metsän raivaus vaikuttaa paitsi elintilan vähenemiseen, myös siihen, että päivällä nukkuvat kaniinit ovat helppoja saaliita petoeläimille, joilta ne eivät pääse suojaan.


title: One More from the Road

text: One More from the Road on yhdysvaltalaisen rockyhtye Lynyrd Skynyrdin ensimmäinen livealbumi. Se julkaistiin elokuussa 1976 levymerkillä MCA Records. Albumi myi Yhdysvalloissa platinaa.


title: Street Survivors

text: Street Survivors on yhdysvaltalaisen rock-yhtye Lynyrd Skynyrdin viides varsinainen albumi ja julkaistiin 17. lokakuuta 1977. Street Survivors jäi yhtyeen alkuperäisen kokoonpanon viimeiseksi, sillä kolme päivää albumin julkaisun jälkeen yhtyettä kuljettanut lentokone syöksyi maahan surmaten useita yhtyeen jäseniä. Lentoturman jälkeen albumin alkuperäinen kansi, jossa yhtyeen jäsenet seisovat liekkien keskellä vaihdettiin sovinnaisuussyistä. Uudessa kannessa liekkimeri on vaihdettu mustaksi taustaksi. Albumi myi Yhdysvalloissa platinaa.


title: Silenos

text: Silenos tai Seilenos () oli kreikkalaisessa mytologiassa opettaja ja viininjumala Dionysoksen uskollinen seuralainen. Silenosta kutsutaan Hermeen pojaksi, ja hän on sekä satyyrien että sileenien kantaisä.


title: Silenos

text: Taruissa kerrotaan, että hän oli Dionysoksen seuraajista vanhin, viisain ja kaikista juopunein. Siksi hän esiintyi usein joko aasin kantamana tai muiden satyyrien tukemana. Hänet kuvattiin rumaksi, möhömahaiseksi, takkupartaiseksi, nykerönenäiseksi vanhaksi kaljuksi mieheksi, jolla oli kaikkialla viinileili mukanaan mutta joka oli hyvin viisas ja jopa kykeni ennustamaan. Hän oli himokas, viiniinmenevä ja mieltynyt musisointiin ja tanssiin. Juovuksissa hän joutui helposti kuolevaisten armoille, ja nämä saivat taivuteltua vanhuksen kertomaan tulevasta.


title: Silenos

text: Eräässä kertomuksessa mainitaan, että kuningas Midaan palvelijoiden siepattua juopuneen Silenoksen tämä kertoi kuninkaalle, että ihminen on onnellisin, jos hänen ei tarvitse lainkaan syntyä. Jos hän kuitenkin syntyy, olisi parasta, että hän kuolisi pian.


title: Copley-mitali

text: Copley-mitali on Lontoon Royal Societyn vuosittain jakama tiedepalkinto työstä tieteen hyväksi. Se on seuran jakamista palkinnoista vanhin ja arvokkain. Palkintoa on jaettu vuodesta 1731.


title: Tyhjiöfluoresenssinäyttö

text: Tyhjiöfluoresenssinäyttö eli VFD (Vacuum fluorescent display) on näyttölaitetyyppi, jota käytetään yleisesti kodinelektroniikassa, esimerkiksi DVD-soittimissa tai mikroaaltouuneissa. LCD-tekniikasta poiketen VFD-näytöt tuottavat kirkkaan valon ja toimivat pakkasessa.


title: Tyhjiöfluoresenssinäyttö

text: Tyhjiöfluoresenssinäyttö muistuttaa toiminnaltaan ja rakenteeltaan triodia. Siinä on katodi, anodi ja hila, jotka on pakattu tyhjiöön lasin sisään. Metallikatodista höyrystyneiden elektronien virtaa ohjataan hilalla. Jos elektronit osuvat fosforilla päällystettyyn levyyn, tapahtuu fluoresenssi, joka näkyy valona. Tämä tapahtuu vain jos sekä hila että anodi ovat positiivisessa jännitteessä katodiin nähden.


title: Nova (yhtye)

text:
Nova oli suomalainen progressiivista rockia soittava yhtye 1970-luvulta. Yhtyeeltä on julkaistu kaksi levytystä; single Käytävä/Kaupungin naiset (1975) ja albumi Atlantis (1976). Albumin heikko myynti sekä konserttiesiintymisten vähäisyys aiheuttivat lopulta yhtyeen hajoamisen.
Julkaistu LP:nä (vinyyli) Love Recordsilla, uusi painos Si-Wan Recordsilla CD:nä.


title: Cassidy (rap-artisti)

text: Barry Adrian Reese (s. 7. heinäkuuta 1982), taiteilijanimeltään Cassidy, on yhdysvaltalainen rap-muusikko Philadelphiasta, Pennsylvaniasta.


title: Cassidy (rap-artisti)

text: Vuonna 2004 Cassidyn albumi "Split Personality" nousi Billboard 200 -albumilistalla toiselle sijalle. Hänen toinen albuminsa oli "I'm A Hustla" (2005), ja kolmannen albumin "It Is What It Is" nauhoitus aloitettiin 2006. "I'm A Hustla" nousi Yhdysvalloissa listojen viidennelle sijalle.


title: Cassidy (rap-artisti)

text: Cassidy ampui aamuyöllä 15. huhtikuuta 2005 Philadelphiassa kohti 22-vuotiasta miestä. Muusikosta tehtiin pidätysmääräys 8. kesäkuuta. Tekoa tutkittiin "kolmannen asteen murhana", ja 25. tammikuuta 2006 Cassidy tuomittiin muun muassa kuolemantuottamuksesta vankeuteen yhdestätoista ja puolesta kuukaudesta kahteenkymmeneen kolmeen kuukauteen. Hän sai anteeksi seitsemän kuukautta, jotka oli jo istunut.


title: Cassidy (rap-artisti)

text: Cassidy laskettiin vapaalle jalalle 2. maaliskuuta 2006. Hän vammautui saman vuoden lokakuussa auto-onnettomuudessa .


title: Cassidy (rap-artisti)

text: Cassidy on esiintynyt omien levyjensä lisäksi vierailevana artistina useiden muiden esittäjien levyillä. Viime Suomen vierailullaan (9.1.2009 Virgin Oil Co:ssa) Cassidy esitti neljä kappaletta.


title: Alppihiihto talviolympialaisissa 1956

text: VII talviolympialaisissa Cortina d’Ampezzossa vuonna 1956 alppihiihto oli neljättä kertaa olympialaisten ohjelmassa. Alppihiihdossa järjestettiin kuusi kilpailutapahtumaa: pujottelu, suurpujottelu ja syöksylasku sekä miehillä että naisilla.


title: Jukka Uunila

text: Ahti Juhani ”Jukka” Uunila (s. 4. kesäkuuta 1923 Oulu) on suomalainen urheiluvaikuttaja, jota vaikutusvaltansa ja uransa keston vuoksi on kutsuttu myös ”urheilun Kekkoseksi”. Näkyvimmissä tehtävissä hän oli Suomen Valtakunnan Urheiluliiton (SVUL) puheenjohtajana 1982–1993 (varapuheenjohtaja 1961–1981), Suomen Olympiakomitean puheenjohtajana 1969–1984 (varapuheenjohtaja 1965–1968), Suomen Urheiluliiton (SUL) puheenjohtajana 1965–1974 sekä Veikkauksen toimitusjohtajana 1973–1990.


title: Jukka Uunila

text: Ensimmäiset vuotensa Jukka Uunila asui Himangalla. Hänen isänsä Kalle toimi suojeluskunnan aluepäällikkönä ja äitinsä Sally kansakoulunopettajana. Jukalla oli kaksi veljeä. Perhe harjoitti myös maanviljelyä. Kun perhe muutti Kokkolaan, Jukka meni mukaan KPV:n jalkapallotoimintaan. Hänen lopulliseksi lajikseen tuli kuitenkin yleisurheilu, päälajina 400 metrin aitajuoksu kansallisella tasolla. Ura jäi lyhyeksi, kun hän ryhtyi valtakunnallisiin valmennus- ja järjestötehtäviin.


title: Jukka Uunila

text: Uunila lähti kesällä 1941 suoraan lukiosta jatkosotaan. Sodan päätyttyä hän opiskeli Suomen urheiluopistossa Vierumäellä liikuntaneuvojaksi ja palkattiin Suomen Urheiluliiton aluevalmentajaksi 1946–1949.


title: Jukka Uunila

text: Uunila toimi Kuortaneen urheiluopiston ensimmäisenä johtajana 1949–1960, sen jälkeen Ilkka Oy:n toimitusjohtajana Seinäjoella 1960–1962 ja sitten Helsingissä Veikkauksen omistaman kirjapaino Kvartto Oy:n toimitusjohtajana 1962–1973 ja huipensi uransa Veikkauksen toimitusjohtajana.


title: Jukka Uunila

text: Uunila oli karismaattinen johtaja, monen mielestä kenraali- tai ministeriainesta. Hän suunnittelikin koulupoikana upseerin uraa, mutta sota muutti suunnitelmat. Hän oli erinomainen puhuja ja esiintyjä, jolla oli urheilusta valtava tietomäärä ja laaja-alainen kokemus seuratasolta valtakunnallisiin järjestöihin. Häntä houkuteltiin politiikkaan, mutta hän ei koskaan suostunut minkään puolueen ehdokkaaksi vaaleissa.


title: Jukka Uunila

text: Uunilan heikko puoli oli kielitaidon puute. Sen takia hän ei koskaan päässyt kansainvälisiin johtotehtäviin.


title: Jukka Uunila

text: Uunila sai kauppaneuvoksen arvon 1976. Veikkauksen ja urheilujärjestöjen johtamisen ohessa hän oli muun muassa Union Öljy Oy:n hallintoneuvoston jäsen ja Tapiola-yhtiöiden hallintoneuvoston pitkäaikainen varapuheenjohtaja.


title: Jukka Uunila

text: Uunilalle myönnettiin ansioistaan Suomen urheilun hyväksi Suomen urheilun suuri ansioristi vuonna 1983. Vuonna 2008 Uunila palkittiin Suomen urheilugaalassa Elämänurapalkinnolla työstään urheilun parissa. Hän on Suomen Urheiluliiton kunniapuheenjohtaja. Jyväskylän yliopistossa hän sai 1982 liikuntatieteiden kunniatohtorin arvon.


title: Jukka Uunila

text: Uunila valittiin yleisurheilun lajiliiton Suomen Urheiluliiton johtokuntaan 27-vuotiaana 1951, nuorempana kuin kukaan sitä ennen tai sen jälkeenkään. Hän tuli SUL:n puheenjohtajaksi 1965, kun suomalainen yleisurheilu oli heikommalla tasolla kuin koskaan ennen, esimerkiksi vuoden 1966 EM-kilpailuista Budapestista ei saatu yhtään mitalia. Puheenjohtaja Uunila käynnisti 1960-luvun lopussa SUL:n kehittämisohjelman, johon liittyivät organisaation uudistaminen, taloustilanteen kohentaminen, valmentajakoulutuksen lisääminen, yleinen johtamiskoulutus myös piiri- ja seuratasolla sekä urheilijoiden harjoitusmahdollisuuksien parantaminen esimerkiksi uuden stipendijärjestelmän avulla. Puheenjohtaja Uunila hankki Suomeen maailmankuulun kestävyysjuoksuvalmentajan Arthur Lydiardin Uudesta Seelannista. Lydiard sai aikaan perinteisen kestävyysjuoksun uuden nousun, jonka tuloksena olivat Juha Väätäisen menestykset Helsingin EM-kisoissa 1971 sekä Lasse Virénin ja Pekka Vasalan voitot Münchenin olympiakisoissa 1972. Uunila jätti SUL:n puheenjohtajuuden 1974, kun Suomi oli saavuttanut laajaa menestystä EM-kilpailuissa Roomassa.


title: Jukka Uunila

text: Olympiakomitean puheenjohtajana Uunila samalla tavalla uudisti järjestön organisaatiota ja kohensi sen taloutta. Hän oli 1950- ja 1960-luvuilla olympiajoukkueiden johtotehtävissä (joukkueen ylijohtaja Mexicossa 1968), ja on ollut paikalla kaikkiaan 20 olympiakisoissa.


title: Jukka Uunila

text: Urheilun keskusjärjestön SVUL:n puheenjohtajana Uunila joutui 1990-luvun alussa näkemään Suomen suurimman aatteellisen järjestön taloudellisen tuhon, kun nousukauden aikana SVUL sijoitti lainarahalla varojaan erilaisiin toimistotaloihin, laskettelukeskuksiin ja kelomajoihin, jotka 1990-luvun alun talouslamassa joutuivat ylivoimaisiin vaikeuksiin. Uunila oli vuosikymmeniä puhunut ja tehnyt työtä sen eteen, että Suomeen saataisiin yksi ja ainoa urheilun keskusjärjestö. Niitä oli 1990-luvun alussa vielä neljä: SVUL, Työväen Urheiluliitto (TUL), ruotsinkielisten urheilujärjestö CIF ja Suomen Palloliitto, jonka ohjelmassa tosin oli vain jalkapallo. Talouslaman takia valtiovalta ryhtyi toimiin säästöjen aikaansaamiseksi ja 1993 perustettiin uusi keskusjärjestö Suomen Liikunta ja Urheilu (SLU). Uunilan johtama SVUL oli kuitenkin lähes konkurssitilassa, eikä lähtenyt SLU:n jäseneksi. SVUL:n toiminta käytännössä loppui 1993, vaikka järjestöä ei ole koskaan virallisesti lakkautettu. Uunilan loistavaan maineeseen tuli pieni tahra. Hän todisteli vastustaneensa SVUL:n hallituksessa huikeimpia investointisuunnitelmia, mutta jääneensä demokraattisessa päätöksenteossa vähemmistöön.


title: Jukka Uunila

text: Veikkauksen toimitusjohtajana Uunila oli kehittämässä perinteisen vakioveikkauksen ja loton oheen runsaasti uusia pelimuotoja. Veikkauksen liikevaihto ja tuotto moninkertaistuivat hänen aikanaan.


title: Munkkihylkeet

text: Munkkihylkeet ("Monachus") on varsinaisten hylkeiden heimoon kuuluva suku. Siihen kuuluu kolme lajia, joista yksi on hävinnyt. Munkkihylkeet ovat muita hylkeitä alkukantaisempia ja elävät muista heimon lajeista poiketen trooppisissa vesissä. Munkkihylkeiden historia ulottuu noin 15 miljoonan vuoden taakse.


title: Bill Janklow

text: William John ”Bill” Janklow (13. syyskuuta 1939 – 12. tammikuuta 2012 Sioux Falls, Etelä-Dakota) oli yhdysvaltalainen republikaanipoliitikko. Hän toimi neljä kautta Etelä-Dakotan kuvernöörinä ja istui lyhyesti Yhdysvaltain kongressin edustajainhuoneessa.


title: Bill Janklow

text: Janklow syntyi Chicagossa. Hän palveli vuosina 1956–1959 Yhdysvaltain merijalkaväessä ja valmistui myöhemmin Etelä-Dakotan yliopistosta.


title: Bill Janklow

text: Janklow valittiin Etelä-Dakotan kuvernööriksi ensimmäistä kertaa vuonna 1978. Hänet valittiin uudelle kaudelle 1982 70,9 prosentin äänienemmistöllä. Myöhemmin hänet on valittu 1994 ja 1998. Hän on osavaltion historian pisimpään istunut kuvernööri.


title: Bill Janklow

text: Janklow joutui auto-onnettomuuteen 16. elokuuta 2003, kun hänen valkoinen Cadillacinsa törmäsi moottoripyöräilijä Randolph E. Scottiin Etelä-Dakotassa. Scott menehtyi, kun taas Janklow selvisi loukkaantumisella. Onnettomuus ei ollut Janklowin ensimmäinen, ja hänet tuomittiin sadan päivän vankeusrangaistukseen. 30 päivää istuttuaan hän saattoi toisinaan poistua vankilasta yhdyskuntapalvelua suorittamaan, ja lopullinen vapaus koitti 17. toukokuuta.


title: Bill Janklow

text: Janklow erosi paikastaan kongressissa 20. tammikuuta 2004. Hän työskenteli ennen kuolemaansa lakialalla.


title: Luettelo Ranskan avointen miesten kaksinpelin voittajista

text: Tämä on luettelo Ranskan avoimen tennisturnauksen miesten kaksinpelin voittajista.


title: Jan-Magnus Janssonin aukio

text: Jan-Magnus Janssonin aukio () on rakennusten reunustama monumentaaliaukio Arabianrannassa Helsingissä. Se sijaitsee Toukolankadun päässä ammattikorkeakoulu Arcadan ja ammattioppilaitos Prakticumin rakennusten välissä. Rakennustyöt valmistuivat pääosin vuonna 2005. Lopullisen muotonsa aukio sai vuonna 2006, jolloin sille asennettiin kolme betonista valettua suurikokoista urosleijonaa ja niitä ympäröivän vesiaiheen käsittävä ympäristötaideteos "Oasen". Teosta valaisee oranssia valoa antava lyhty. Veistoksen suunnittelija on kuvanveistäjä Ann Sundholm. Veistoksia ympäröi virtaava vesiaihe. Aukion kivimateriaaleista tehdyt käytävät pysyvät puhtaina lumesta ja jäästä ympäri vuoden katulämmityksen ansiosta. Aukio on nimetty suomalaisen poliitikon Jan-Magnus Janssonin mukaan.


title: Vuoden 1914 konklaavi

text: Vuoden 1914 konklaavi eli paavin valitsema kardinaalien kokous järjestettiin 1. syyskuuta - 3. syyskuuta 1914. Konklaavissa valittiin kuolleelle paavi Pius X:lle seuraaja ja kymmenen äänestyskerran jälkeen paaviksi valittiin italialainen Giacomo della Chiesa, joka otti paavilliseksi nimekseen Benedictus XV:n.


title: Vuoden 1914 konklaavi

text: Vuoden 1914 konklaavi tunnetaan poikkeuksellisen hyvin, koska Wienin kardinaaliarkkipiispa teki muistiinpanoja konklaavin etenemisestä, vaikkakin konklaavin säännöt kielsivät tällaisen ankarasti.


title: Vuoden 1914 konklaavi

text: Konklaavin kokoontuessa valitsemaan uutta paavia, ensimmäinen maailmansota oli jo syttynyt. Eräskin kardinaaleista oli jo menettänyt kaksi veljenpoikaansa länsirintamalla. Konklaavi haki kuolleen ja hyvin hurskaan Pius X:n seuraajaksi diplomaattista paavia ja se päätyikin lopulta pasifistiseen ja sovitteluhaluiseen della Chiesaan.


title: Vuoden 1914 konklaavi

text: Kardinaalien joukossa oli viisi vakavaa ehdokasta uudeksi paaviksi: Bolognan arkkipiispa ja kardinaali della Chiesa, Pisan Pietro Maffi, kardinaalivikaari Basilio Pompilj sekä kardinaalivaltiosihteeri Rafael Merry de Val. Myöhemmin myös Domenico Serafiniä tarjottiin kompromissiehdokkaaksi ja viimeisessä äänestyksessä hän oli della Chiesan ainoa varteenotettava vastaehdokas.


title: Vuoden 1914 konklaavi

text: Wienin kardinaaliarkkipiispan muistiinpanojen mukaan ensimmäisessä äänestyksessä Maffi ja della Chiesa saivat molemmat saman verran ääniä, eli kaksitoista kumpaisellekin. Lisäksi Pompilj sai puolelleen yhdeksän kardinaalia ja Merry de Val seitsemän. Näiden neljän lisäksi kardinaalit Serafini ja Ferrata olivat ainoat yli yhden äänen saaneet kardinaalit; Serafiniä paavinistuimelle kannatti neljä henkeä ja Ferrataa kaksi. Kuuden ehdokkaan lisäksi kardinaalit Gasparri, Falconio, Agliardi, Ferrari, Gotti, De Lai, Francia Nava sekä van Rossum saivat kukin yhden äänen.


title: Vuoden 1914 konklaavi

text: Toisessakin äänestyksessä Maffin ja della Chiesan äänet menivät tasan kummankin saadessa kuusitoista kannattajaa itselleen. Myös Pompiljin äänisaalis kasvoi yhdellä, kun taas Merry del Valin kannattajamäärä pysyi samana. Kardinaali Serafini menetti kaksi ääntä ja kaikki ensimmäisellä äänestyskerralla yhden äänen saaneet kardinaalit eivät saaneet enää taakseen kannattajia. Kuitenkin kardinaali Richelmyä äänesti yksi kardinaali, vaikkei kukaan ollut äänestänyt häntä ensimmäisen kierroksen aikana.


title: Vuoden 1914 konklaavi

text: Kolmannella äänestyskerralla della Chiesa ohitti Maffin kannatuksessaan, joka nyt oli kahdeksantoista ääntä. Maffin kannattajien määrä pysyi entisellään, mutta Pompilj menetti yhden äänen. Samoin ensimmäisen ja toisen äänestyskerran aikanakin, Merry del Valia äänesti seitsemän kardinaalia. Toisen äänestyskerran aikana kaksi ääntä saanut Serafini ei ollut menettänyt kannatustaan, toisin kuin nyt vain yhden äänen saanut kardinaali Ferrata. Kolmannella äänestyskerralla nousi esiin uusi ehdokas, kardinaali Bacilieri, joka ei ollut edellisissä äänestyksissä saanut ääntäkään mutta nyt kaksi konklaavin jäsentä kannatti häntä paavinistuimelle. Della Chiesan ja Bacilierin lisäksi Riechelmy oli ainoa kardinaali, joka kasvatti kolmannella kierroksella äänisaalistaan. Hänelle ilmaantui uusi kannattaja nostaen hänen äänimääränsä kahteen, mutta seuraavan kierroksen aikana hänenkin kannatuksensa putosi yhteen ja pysyi sellaisena konklaavin loppuun saakka.


title: Vuoden 1914 konklaavi

text: Neljännessä äänestyksessä della Chiesan äänimäärä kasvoi kahdeksastatoista kahteenkymmeneenyhteen. Hänen silloin varteenotettavin vastaehdokkaansa Maffi menetti yhden äänen, jolloin hänen kannatuksensa putosi viiteentoista. Kardinaali Pompiljin äänimäärä pysyi samana kuin edelliselläkin kierroksella, mutta Merry de Val, Richelmy ja Bacilieri menettivät kukin yhden kannattajistaan. Myöskään Serafinin äänien määrä ei kasvanut, tosin se ei myöskään vähentynyt.


title: Vuoden 1914 konklaavi

text: Syyskuun 2. päivän ensimmäisessä äänestyksessä sekä della Chiesa että Maffi menettivät kannatustaan: della Chiesa sai kaksikymmentä ääntä ja Maffi kolmetoista. Pompiljinkin äänimäärä pieneni yhdeksästä kuuteen, samoin kävi Merry del Valille, joka menetti neljä kannattajaa ääniensä lukumäärän jäädessä kahteen. Ainoastaan Serafini ja Ferrata lisäsivät äänimääräänsä, Serafinille ilmaantui kahdeksan uutta kannattajaa ja Ferratalle yksi. Samalla ensimmäisellä kierroksella äänen saaneelle mutta myöhemmin ääniä vaille jääneelle kardinaali Francia Navalle ilmaantui jälleen yksi kannattaja.


title: Vuoden 1914 konklaavi

text: Syyskuun 2. päivän toisen äänestyksen eli konklaavin kuudennen äänestyskierroksen aikana della Chiesa kasvatti jälleen kannatustaan nostaen sen kahteenkymmeneenseitsemään, mutta Maffin äänet putosivat seitsemään. Monet tämän kannattajat olivat siirtyneet della Chiesan puolelle huomattuaan, ettei heidän oma ehdokkaansa voittaisi konklaavia. Pompiljia kannatti enää kaksi kardinaalia, Merry del Val menetti kokonaan kanantuksensa. Samoin kävi Ferratalle ja Bacilierille. Richelmyn ja Navan äänimäärät pysyivät yhdessä äänessä. Kompromissiehdokkaaksi tarjotti Serafini sai seitsemäntoista kardinaalin kannatuksen.


title: Vuoden 1914 konklaavi

text: Seitsemännellä äänestyskerralla enää kaksi kannatti Maffia, kun taas della Chiesan kannattajamäärät olivat nousseet ja heitä oli nyt kolmekymmentäyksi. Pompilj menetti kokonaan kannattajansa, Serafiniä äänesti paavinistuimelle kaksikymmentäyksi. Navan ja Riechelmyn äänet eivät muuttuneet. Tässä vaiheessa jo suurin osa Maffin kannattajista oli siirtynyt konservatiivisen della Chiesan taakse ja tämä vaikutti olevan pääehdokas, vaikkei vielä tarvittavaa kahden kolmenneksen enemmistöä saanutkaan.


title: Vuoden 1914 konklaavi

text: Syyskuun 2. päivän viimeinen äänestyskerta osoitti della Chiesan kannatuksen olevan pienoisessa nousussa; hän sai yhden äänen lisää. Maffia ei äänestänyt enää yksikään ja Serafinin äänimäärä pysyi ennallaan.


title: Vuoden 1914 konklaavi

text: Syyskuun 3. päivänä käytiin enää kaksi äänestyskierrosta, joista ensimmäisen aikana kolmekymmentäneljä kardinaalia antoi äänensä della Chiesan nostamiseksi paavinistuimelle. Samalla Serafini sai yhden äänen lisää. Konklaavi ratkesi syyskuun 3. päivän toisen äänestyksen jälkeen eli konklaavin 10. äänestyskierroksella. Lopullisiksi tuloksiksi vahvistui della Chiesan voitto Serafinista äänin 38-18. Richelmy ja Francia Nava saivat molemmat yhden hajaäänen. Konklaavin lopputuloksena della Chiesa nousi paavinistuimelle ja otti nimekseen Benedictus XV suuren valistusajan paavin Benedictus XIV:n mukaan.


title: Kauppaneuvos

text: Kauppaneuvos () on nykyään Suomessa tasavallan presidentin myöntämä arvonimi, joka kuuluu 2. ryhmään. Arvonimestä maksettavan veron määrä on joko . Arvonimi oli käytössä myös Suomen suuriruhtinaskunnassa.


title: Kauppaneuvos

text: Itsenäisessä Suomessa kauppaneuvoksen arvon sai ensimmäisenä Julius Tallberg 17. heinäkuuta 1918. Joulukuuhun 2015 mennessä kauppaneuvoksen arvo oli myönnetty 778 henkilölle. Autonomian aikana se annettiin 195:lle ja Ruotsin vallan aikana (vuodesta 1762) kahdeksalle henkilölle.


title: Kauppaneuvos

text: Kauppaneuvoksen arvonimi on myönnetty esimerkiksi seuraaville suomalaisille:


title: Kauppaneuvos

text: Suomen ensimmäinen naispuolinen kauppaneuvos oli Hanna Parviainen ja toinen Turun Vanun toimitusjohtaja Aline Grönberg. "Kauppaneuvoksetar" ei tarkoita naispuolista kauppaneuvosta, vaan kauppaneuvoksen vaimoa.


title: José Luis Ballester Rubert

text: José Luis Ballester Rubert (s. 6. elokuuta 1969, Castellón de la Plana, Castellón) on entinen espanjalainen uimari, joka osallistui kolmiin olympialaisiin, alkaen vuodesta 1988. Hänen parhaaksi sijoituksekseen olympialaisissa jäi 18. sija 100 metrin perhosuinnissa 1988.


title: José Luis Ballester Rubert

text: Espanjan olympiakomitea


title: Luettelo MUDeista

text: Tämä on epätäydellinen luettelo merkittävistä MUDeista ja MU*:ista (yksittäisistä peleistä/virtuaaliympäristöistä – ei pelityypeistä eikä MUD-palvelinohjelmistoista):


title: Dead or Alive (yhtye)

text:
Dead or Alive oli englantilainen pop-yhtye, jonka keulakuva oli ulkonäköään alati vaihtava laulaja Pete Burns.
Yhtyeen alkuperäinen nimi oli Nightmares In Wax, mutta nimi vaihtui Dead Or Aliveksi, kun alkuperäinen nimi ei saavuttanut kovinkaan suurta suosiota.


title: Dead or Alive (yhtye)

text: Yhtyeen viimeinen kokoonpano muodostui Pete Burnsista, rumpali Steve Coysta ja kosketinsoittaja Jason Albureysta. Dead Or Alive on julkaissut seitsemän studioalbumia.


title: Dead or Alive (yhtye)

text: Yhtyeen suurin menestys on ”You Spin Me Round (Like A Record)”, joka oli Pete Watermanin tuottama maailmanlaajuinen menestys. Alun perin se oli listaykkönen Britanniassa jo vuonna 1985, mutta se on viimeksi noussut sijalle viisi vuonna 2006. Syynä uudelleen julkaisuun oli Pete Burnsin paljon kohua herättänyt osallistuminen Celebrity Big Brotheriin vuonna 2006.


title: Dead or Alive (yhtye)

text: Dead or Alive on kaikkien aikojen myydyin ei-japanilainen yhtye Japanissa. Se on saavuttanut urallaan 18 listaykköstä Japanissa. Yhtyeen vuonna 1988 julkaisema ”Turn around and count to ten” -single pysyi Japanissa myyntilistan ykkösenä 17 viikkoa. Myös single ”My Heart Goes Bang” pysyi ykkösenä kuusi viikkoa, ja ”Something in my House” yhdeksän viikkoa. Dead or Aliven levyjä on myyty Japanissa kaikkiaan yli kymmenen miljoonaa kappaletta. Maailmanlaajuisesti luku nousee vielä kaksinkertaiseksi, sillä 1980-luvun puolivälissä Dead or Alive oli suosittu myös Yhdysvalloissa ja Australiassa. Yhdysvalloissa Dead or Aliven albumit "Youthquake" ja "Mad, Bad & Dangerous to know" myivät platinaa. Australiassa "Youthquake" myi kolminkertaista platinaa, Suomessa kultaa.(*) Nämä videot puuttuvat Evolution: The Videos DVD-levyltä.


title: Mosaiikkievoluutio

text: Mosaiikkievoluutio tarkoittaa sellaista evoluutiotapahtumaa, jossa eläimen jotkin rakenteet, elimet tai toiminnot kehittyvät eri tahtiin, eli jotkin ominaisuudet kehittyvät alkuperäisistä täysin poikkeaviksi, mutta toiset taas pysyvät muuttumattomina.


title: Mosaiikkievoluutio

text: Käsitteen mosaiikkievoluutio otti ensimmäisenä käyttöön evoluutiobiologi Gavin de Beer. Hän tutki selkärankaisluokkien välimuotoja edustavia fossiileja, esimerkiksi Archaeopteryx-liskolintua. Tämän näkemyksen mukaan kehitys matelijasta linnuksi ei tapahtunut kaikkien elinten muuttuessa vähitellen, vaan niin, että osa elimistä muuttui toisenlaisiksi toisten pysyessä ennallaan. Eläimessä oli siis "mosaiikkimaisesti" sekoittuneena uutta ja vanhaa.


title: Mosaiikkievoluutio

text: Samoin esimerkiksi ihmisen varhaisissa kehitysvaiheissa tietyt rakenteet sopeutuivat ensin kaksijalkaiseen liikkumistapaan, mutta vasta myöhemmässä vaiheessa kallon muoto alkoi muuttua ja aivotilavuus kasvoi kohti nykyistä.


title: Gustavo Borges

text: Gustavo França Borges (s. 2. joulukuuta 1972, Ribeirão Preto) on brasilialainen entinen uimari, joka voitti urallaan neljä olympiamitalia. Hän osallistui neljiin olympialaisiin, alkaen vuodesta 1992.


title: Gustavo Borges

text: Borges asuu São Paulossa. Hän asui 1990-luvulla Yhdysvalloissa, ja opiskeli Michiganin yliopistossa, Ann Arborissa. Borges kantoi Brasilian lippua vuoden 2004 kesäolympialaisten avajaisissa. Hän voitti uransa aikana kaksi maailmanmestaruutta lyhyellä radalla.


title: Joanna Newsom

text: Joanna Newsom (s. 18. tammikuuta 1982) on yhdysvaltalainen harpisti, pianisti, laulaja ja lauluntekijä. Hänet on yhdistetty niin sanottuun New Weird America -suuntaukseen sekä yleisemmin uuteen psykedeeliseen folkiin, mutta Newsom ei itse koe kuuluvansa mihinkään musiikilliseen alakulttuuriin.


title: Vaiennut kylä

text: Vaiennut kylä on vuonna 1997 ensi-iltansa saanut Kari Väänäsen käsikirjoittama ja ohjaama elokuva.


title: Vaiennut kylä

text:
Elokuva kertoo Annikki Niemen murhasta, josta koko pieni kylä tuntuu vaikenevan. Kylään saapuu uusi poliisi (Taisto Reimaluoto), joka päättää jatkaa aikaisemmin lopetettuja murhatutkimuksia. Hän löytää vanhoista kuulustelupöytäkirjoista kohdan, joka ei täsmää eri henkilöiden kuulusteluissa. Alkaa henkinen taistelu murhan selvittämiseksi, ja koko kylä kääntyy poliisia vastaan. Loppujen lopuksi hänelle selviää, että koko kylä edellistä poliisia ja pappia myöten on tiennyt murhaajan alusta asti, mutta heidät on maksettu olemaan hiljaa.
Ohjaaja kertoi elokuvan kuvausten yhteydessä, että sen käsikirjoitus perustuu hänen saamaansa puheluun ruotsalaiselta mieheltä. Mies oli kertonut, kuinka hänen tietojensa mukaan Kyllikki Saaren murha oli aikanaan tapahtunut.


title: Vaiennut kylä

text: Elokuva kuvattiin Orimattilassa Karkkulan kylässä heinä-elokuussa 1996. Elokuvassa palava talo sijaitsi kahden kilometrin päässä Orimattilan keskustasta Heinämaantien varressa juuri ennen Sampolan teollisuusaluetta. Elokuvassa näkyvä järvi on Mallusjärvi.


title: Vaiennut kylä

text: Elokuvan nimi oli tuotantovaiheessa "Kylä".


title: Kuninkoja (Raisio)

text: Kuninkoja on Raision itäisin kaupunginosa. Se sijaitsee Raision, Turun ja Ruskon rajalla. Kuninkojan naapurikaupunginosat Raisiossa ovat Mahittula ja Kuloinen, Turussa Lentokenttä, Runosmäki ja Mälikkälä.


title: Kuninkoja (Raisio)

text: Kuninkojalta saa alkunsa kaupunginosalle nimensä antanut Kuninkoja, jonka varressa Turun puolella on muun muassa tammimetsistään tunnettu luonnonsuojelualue. Kaupunginosa oli pitkään eristyksissä muusta Raisiosta, kunnes Ohikulkutie valmistui 1960-luvulla.


title: Kuninkoja (Raisio)

text: Vanhastaan alueen nimestä on ollut käytössä myös muoto Kuninkaanoja, ja siellä on toiminut Kuninkaanojan kansakoulu. Edelleen alueella toimii Kuninkaanojan omakotiyhdistys.


title: Kuninkoja (Raisio)

text: Vanhimmalta historialtaan Kuninkoja on historiantutkija Aulis Ojan tutkimusten mukaan ollut samannimisen ojan varrelle muodostunut niittyjakokunta, jossa Raision eri kylillä on on ollut takamaaniittyjä. Näin alueella ei ole ollut vanhoja kyliä eikä niiden kantataloja vaan ainoastaan historialtaan nuorempaa asutusta.


title: Kuninkoja (Raisio)

text: Kuninkojalle avattiin vuonna 2008 Ikea, Biltema, K-Rauta, Expert, Budget Sport ja K-Supermarket. Vuonna 2009 avattiin Gigantti, Megastore ja Jysk. Vuonna 2010 avattiin Erätukku.


title: Hrant Dink

text: Fırat Hrant Dink (15. syyskuuta 1954 – 19. tammikuuta 2007) oli turkkilais–armenialainen kirjailija, toimittaja. Hän oli etniseltä taustaltaan armenialainen, mutta syntyi ja kuoli Turkissa.


title: Hrant Dink

text: Rauhanaktivistina tunnettu Dink oli Turkin armenialaisvähemmistölle suunnatun "Agos"-sanomalehden perustaja ja päätoimittaja. Lisäksi hän kirjoitti kansallisiin päivälehtiin "Zamaniin" ja "Birgüniin".


title: Hrant Dink

text: Dink syntyi Malatyassa ja muutti seitsemänvuotiaana Istanbuliin. Hän valmistui Istanbulin yliopiston eläintieteen laitokselta ja jatkoi opintoja saman yliopiston filosofian laitoksella. Dink sai vuonna 2005 puolen vuoden ehdollisen vankeustuomion "turkkilaisuuden loukkaamisesta".


title: Hrant Dink

text: Dink kirjoitti muun muassa 1900-luvun alkupuoliskolla tapahtuneesta armenialaisten kansanmurhasta, minkä vuoksi hän joutui erityisesti nationalistien vihan kohteeksi. Turkki kieltää, että kyseessä olisi ollut kansanmurha.


title: Hrant Dink

text: Dink ammuttiin "Agos"-sanomalehden toimituksen lähellä Istanbulissa 19.1.2007. Hän oli saanut jo aiemmin tappouhkauksia.


title: Hrant Dink

text: Turkin pääministeri Recep Tayyip Erdoğan tuomitsi henkirikoksen sanoen muun muassa, että "luoti on ammuttu demokratiaa ja ilmaisunvapautta vastaan". EU:n laajentumiskomissaari Olli Rehn ilmoitti olevansa "järkyttynyt ja syvästi surullinen tästä brutaalista väkivallanteosta". Armenia tuomitsi murhan täysin, ja sen parlamentin puhemies Tigran Torosyan sanoi paikallisen uutistoimiston mukaan, että "murhan jälkeen Turkin ei tule edes haaveilla Euroopan unioniin pääsystä".


title: Hrant Dink

text: Epäillyn murhaajan pako surmapaikalta tallentui valvontakameroiden nauhoille. Teosta pidätettiin Ogün Samast (s. 1990). Hänen isänsä tunnisti hänet televisiosta ja kertoi poliisille, joka löysi Samastin hallusta aseen. Samast tunnusti surmanneensa Dinkin. Samast oli turkkilaisten lehtien mukaan saanut aseen Trabzonissa McDonald's-ravintolaan pommi-iskun tehneeltä Yasin Hayalilta. Turkin poliisi on luvannut selvittää, löytyykö murhan takaa järjestäytynyttä rikollisuutta, mutta tutkimukset ovat pysähtyneet. Asiasta on tehty virallinen valitus.


title: Hrant Dink

text: Dinkin hautajaiset pidettiin 23. tammikuuta 2007 Istanbulissa. Arviolta yli satatuhatta ihmistä otti osaa hiljaiseen surumarssiin.


title: Marraskuun lauluja I

text: Marraskuun lauluja I on Viikatteen kuudes albumi, joka julkaistiin 17. tammikuuta 2007. Albumi edustaa musiikillisesti nopeampaa ja aggressiivisempaa Viikatetta, hitaamman puolen puuttuessa lähes kokonaan. "Marraskuun lauluja I" on tavallisen CD -version (RA135, RA135SP) lisäksi julkaistu myös C-kasettina (LONG018). Albumi oli Viikatteen ensimmäinen kultalevyrajan ylittänyt tuotos. Levy oli kaksi viikkoa Suomen virallisen albumilistan ykkösenä.


title: Marraskuun lauluja I

text: Levyltä julkaistiin kaksi singleä, "Ah ahtaita aikoja" ja "Ei enkeleitä", joista ensimmäisestä tehtiin myös musiikkivideo, joka on hatunnosto Spede Pasaselle ja Hirttämättömät-elokuvalle. Videolla nähdään bändin lisäksi Stam1na-orkesterin Antti Hyyrynen.


title: Marraskuun lauluja I

text: Kappaleiden sävellys, sanoitus ja sovitus Kaarle Viikate, ellei toisin mainita.


title: Valmisvaate

text: Valmisvaate on tehdasvalmisteinen vaate, joka on tehty sarjatuotannolla ja suunniteltu standardimittaisten ihmisten pidettäviksi. Sarjatuotanto tarjoaa selvän kustannusedun, ja vaatteet on lisäksi usein tehty haute couturea halvemmilla materiaaleilla. Tällaisten vaatteiden tuotanto alkoi, kun muotisuunnittelijat halusivat nähdä suunnittelemiaan vaatteitaan myös tavallisten ihmisten päällä.


title: Valmisvaate

text: Valmisvaatemessut pidetään kahdesti vuodessa erillään haute couture -messuista.


title: NHL (pelisarja)

text: NHL on EA Sportsin tuottama ja julkaisema National Hockey Leagueen perustuva jääkiekkopelisarja. Sarjasta on ensimmäisen osan ilmestymisvuodesta 1991 lähtien joka vuosi tehty uusi versio. Ensimmäinen, vuoden 1991 painos ilmestyi Sega Mega Drivelle, ja siitä lähtien peli on julkaistu useimmille suurimmille pelikoneille. Tällä hetkellä sarjan osia tehdään vain PlayStation 4:lle ja Xbox One:lle.


title: NHL (pelisarja)

text: Tällä hetkellä NHL-pelisarjan tuorein osa sisältää kaikki NHL:n joukkueet mukaan lukien tähdistöjoukkueet, maajoukkueet, Suomen SM-liigan, Ruotsin SHL:län, Saksan DEL-liigan, Tšekin Extraligan, Sveitsin National League A:n, Norjan GET-ligaenin, NHL:än farmiliigan AHL-liigan, sekä Pohjois-Amerikan juniorisarja CHL:n. Näiden lisäksi sarjassa on esiintynyt erilaisia pelimuotoja, kuten kokonaisen kauden pelaaminen, joukkueen managerointia, maailmanturnauksen pelaamista, yksittäisiä rangaistuslaukauskilpailuja ja uusimpana "Free4All", jossa kaikki pelaavat kaikkia vastaan yhteen maaliin.


title: NHL (pelisarja)

text: Kaikki edellä mainitut asiat eivät kuitenkaan ole pysyneet sarjassa koko pelisarjan historian ajan. Sarja on uudistunut vuosi vuodelta, toisaalta jotain vanhoja pelimuotoja on joskus jätetty pois, ja jälleen otettu takaisin sarjaan, kuten yksittäinen rangaistuslaukauskilpailu.


title: NHL (pelisarja)

text: Joukkueen managerointimuodossa (Ent.""Dynasty Mode", nykyään Franchise mode") pelaaja astuu minkä tahansa NHL tai Eliittiliigojen joukkueiden toimitusjohtajan saappaisiin ja yrittää tuoda kokoonpanoja, ketjuja, raha-asioita, sopimuksia ja taktiikoita halliten joukkueelleen menestystä. Vuoden 2004 osassa joukkue oli mahdollista korvata millä tahansa pelin muulla joukkueella, mutta mahdollisuus poistettiin vuoden 2005 osasta ja palautettiin takaisin vuoden 2006 osaan.


title: NHL (pelisarja)

text: Pelaajan luominen oli mahdollista ensimmäistä kertaa vuoden 1995 versiossa. Tämä mahdollisuus oli käytössä vuoden 2005 osaan asti, josta se väliaikaisesti poistettiin, sillä pelaajan luominen palasi taas vuoden 2006 osaan.


title: NHL (pelisarja)

text: Vuoden 2005 ja 2017 osissa on käytössä World Cup of Hockeyn pelaamisen mahdollisuus, minkä ansiosta pelissä olivat aidot maajoukkuepelipaidat ja aito World Cup -pokaali. Vuoden 2006 osassa ei ollut enää Kansainvälisen jääkiekkoliiton lisenssiä, joten maajoukkuepaidoissa oli vain maan lippu paidan rinnassa sekä EA Sportsin itse kehittämä maailmanturnaus. IIHF:n lisenssi puuttuu myös sarjan myöhemmistä osista.


title: NHL (pelisarja)

text: Sarjan ensimmäinen osa "NHL Hockey" julkaistiin elokuussa 1991 pelikonsoli Sega Genesikselle. "NHL Hockeyllä" oli NHL:n lisenssi, mutta ei pelaajajärjestö NHLPA:n lisenssiä, joten pelissä olivat aidot joukkueiden nimet ja logot, mutta ei pelaajien nimiä.


title: NHL (pelisarja)

text: Toinen julkaisu "NHLPA Hockey '93" sisälsi nyt pelaajajärjestö NHLPA:n lisenssin, mutta nyt puuttui puolestaan NHL:n lisenssi. Pelissä siis olivat aidot kokoonpanot pelaajien nimineen ja numeroineen, mutta siitä puuttuivat aidot joukkueiden nimet ja logot. Niinpä joukkueet täytyy tunnistaa värien ja kaupunkien perusteella.


title: NHL (pelisarja)

text: PC:lle tehty NHL Hockey sisältää NHLPA:n ja NHL:n lisenssit. Siinä on kokonainen 82 pelin kausi ja playoffit sekä NHL-palkintogaala. Kauden aikatauluksi voi valita joko satunnaisen tai NHL-kauden 1992-1993. Joukkueita on 24, joilla on oikeat pelipaidat ja logot. Joukkue koostuu 28 pelaajasta, joilla on 15 erilaista taitoa kuten nopeus, aggressiivisuus ja laukaisuvoima. Lisäksi pelissä on kauden 1992-1993 joka joukkueen ja pelaajan tilastot.


title: NHL (pelisarja)

text: "NHL Hockey 94" julkaistiin Sega Genesikselle, Sega CD:lle ja SNES:ille. Se on arvioitu kuuluvan sarjan parhaimmistoon, ja on valittu esimerkiksi IGN:n 100 parhaan pelin listalla sijalle 47.


title: NHL (pelisarja)

text: "NHL Hockey 94" oli myös minipelilisukkeena PlayStation 2:lle ilmestyneessä NHL 06:ssa.


title: NHL (pelisarja)

text: Kannessa pelaajat Ray Bourque, Clark Donatelli, Andy Moog ja Tomas Sandström.


title: NHL (pelisarja)

text: "NHL 95" sisälsi muutoksia ja uudistuksia. Kokonaisia kausia voi pelata ja pelaajia voi nyt vaihtaa ja luoda. Pelaamiseen tehtyjä uudistuksia olivat muun muassa valelaukaukset, jättösyötöt ja heittäytyminen laukauksen pysäyttämiseksi.


title: NHL (pelisarja)

text: "NHL 95" ilmestyi Sega Mega Drivelle, SNES:ille ja PC:lle.


title: NHL (pelisarja)

text: Kannessa New York Rangersin Aleksei Kovaljov ja Vancouver Canucksin maalivahti Kirk McLean.


title: NHL (pelisarja)

text: "NHL 96" oli 2D- ja 3D-tekniikan sekoitus, jonka ansiosta se oli sarjan ensimmäinen versio useilla kamerakulmilla. Peli sisältää Québec Nordiques -joukkueen, mutta ei Colorado Avalanchea. Kannessa ovat Steve Yzerman ja Scott Stevens.


title: NHL (pelisarja)

text: "NHL 97" käytti täyttä 3D-pelimoottoria ja sarjassa nähtiin muutama muukin tärkeä uudistus. Tässä osassa kuultiin ensimmäistä kertaa selostaja Jim Hughson kommentoimassa ottelua. Sen lisäksi ensimmäistä kertaa maajoukkueet oli lisätty peliin, tosin käytettävissä olivat vain Kanadan, Yhdysvaltain ja Venäjän maajoukkueet.


title: NHL (pelisarja)

text: Peli julkaistiin ensimmäistä kertaa myös PlayStationille ja Sega Saturnille.


title: NHL (pelisarja)

text: Kannessa on Florida Panthersin maalivahti John Vanbiesbrouck.


title: NHL (pelisarja)

text: "NHL 98" sisälsi nyt myös täydelliset maajoukkueet, vaikkakin IIHF:n lisenssi puuttui. Nyt selostajan rinnalla ottelua kommentoi kommentaattori Daryl Reaugh.


title: NHL (pelisarja)

text: Kannessa Colorado Avalanchen hyökkääjä Peter Forsberg.


title: NHL (pelisarja)

text:
"NHL 99" sisälsi paljon uudistuksia, mm. paremmat grafiikat sekä kasvojen lisääminen pelaajalle. Mukana oli edelleen kommentaattori Daryl Reaugh.
Kannessa Eric Lindros.


title: NHL (pelisarja)

text: "NHL 2000" julkaistiin 31. elokuuta 1999. Peli sai kritiikkiä uudistusten vähyydestä. Peli sisälsi 28 NHL-joukkuetta. Daryl Reaughin tilalle kommentaattoriksi tuli Bill Clement.


title: NHL (pelisarja)

text: "NHL 2001" -pelissä uutena ominaisuutena olivat kaksi uutta liigaa, Ruotsin Elitserien ja Suomen SM-liiga.


title: NHL (pelisarja)

text: Don Taylor korvasi Bill Clementin kommentaattorina. Uuden kommentaattorin puhetyyli herätti ristiriitaisia tunteita.


title: NHL (pelisarja)

text: Kannessa oli Pittsburgh Penguinsin Mario Lemieux.


title: NHL (pelisarja)

text: "NHL 2003" uudisti sarjan grafiikkaa yksityiskohtaisemmaksi ja hienommaksi. Myös maalivahtien keinoälyä parannettiin ja kiekon fysiikkaa hiottiin.


title: NHL (pelisarja)

text: Kannessa oli Calgary Flamesin Jarome Iginla. Suomen version kannessa on Montreal Canadiensin Saku Koivu.


title: NHL (pelisarja)

text: "NHL 2004" on ainakin Suomessa yksi myydyimmistä NHL-peleistä. Se lisäsi peliin kolme eurooppalaista eliittiliigaa; Suomen SM-liigan, Ruotsin Elitserienin ja Saksan DEL-liigan. Uramode uudistettiin nykyiseksi Dynasty Modeksi.


title: NHL (pelisarja)

text: Animaatioita parannettiin huomattavasti. Kun joukkue voittaa Stanley Cupin, näytetään joukkueen animoitua juhlintaa, jossa pelaajat juhlivat ja kantavat Stanley Cup -pokaalia ympäri kenttää ja lopulta asettuvat joukkuekuvaan. Turnauksessa kuulee myös voittajamaan Kansallislaulun ennen joukkuekuvaa.


title: NHL (pelisarja)

text: "NHL 2004:ssä" oli myös mahdollista valita, tappeleeko pelaaja vai ei riidan puhjetessa. Lisäksi myös maalivahdit saattoivat hermostua tappelemaan. Myös grafiikkaa oli parannettu.


title: NHL (pelisarja)

text: Kannen pelaajina olivat Dany Heatley ja Joe Sakic. Kansista oli siis kahdet eri versiot.


title: NHL (pelisarja)

text: "NHL 2005" sisälsi uudenlaisen ohjauksen, joka mahdollisti kiekottomalla pelaajalla pelaamisen. Pelissä oli myös World Cup of Hockey -turnaus aidoilla pelipaidoilla ja palkinnoilla. Pelistä oli jätetty pois pelaajan luominen.


title: NHL (pelisarja)

text: Kannessa Vancouver Canucksin kapteeni Markus Näslund. Suomen version kannessa Olli Jokinen.


title: NHL (pelisarja)

text: "NHL 06" sisälsi pientä hiottua grafiikkaa ja vähennettyä taklauspelin voimaa ja määrää. Pelaajan luomismahdollisuus palasi. Peliin sisältyvien muiden eurooppalaisten eliittiliigajoukkueiden lisäksi pelissä oli ensimmäistä kertaa mukana Sveitsin National League A:n Davos, tosin ei muita Sveitsin liigan joukkueita. NHL 06 sisälsi myös aivan uudenlaisen skill stick -toiminnon, jolla tähtipelaajat voivat tehdä upeita maaleja.


title: NHL (pelisarja)

text: "NHL 06:lta" puuttui IIHF:n lisenssi, joten peliin palasivat lipuilla varustetut pelipaidat. World Cup on korvattu EA Sportsin maailmanturnauksella.


title: NHL (pelisarja)

text: "NHL 06:n" PlayStation 2 -versiossa on lisukkeena "NHL Hockey 94" samanlaisena kuin ilmestyessään ja siitä löytyvät sellaisetkin entiset NHL-joukkueet kuin Winnipeg Jets ja Québec Nordiques.


title: NHL (pelisarja)

text: Lisäksi peliin on englanninkielisten selostuksien lisäksi lisätty suomen-, ja ruotsinkieliset selostukset. Suomenkielisestä selostuksesta vastaavat MTV3:n Hockey Night -lähetyksistä tutut Mika Saukkonen ja Timo Jutila.


title: NHL (pelisarja)

text: Pohjois-Amerikan julkaisun kannessa on Tampa Bay Lightningin hyökkääjä Vincent Lecavalier, ja Pohjoismaiden julkaisussa Chicago Blackhawksin suomalaishyökkääjä Tuomo Ruutu.


title: NHL (pelisarja)

text: "NHL 07" julkaistiin syyskuussa 2006. Xbox 360 -versio sisälsi uudistetun laukomissysteemin; tattia työntämällä lyötiin rannelaukaus, tattia vetämällä ja sitten työntämällä lyöntilaukaus. Harhauttelu, rystypuolen laukaukset ja kääntölaukaukset onnistuvat tattia veivaamalla. PlayStation 2 -versiossa laukausnapit sijaitsivat hartianapeissa ja syöttäminen tapahtui oikealla sauvalla.


title: NHL (pelisarja)

text: Kolmen aiemmin lisätyn eurooppalaisen eliittiliigan lisäksi "NHL 07:aan" on lisätty myös Tšekin Extraliga.


title: NHL (pelisarja)

text: Kansissa pelaajat:


title: NHL (pelisarja)

text: "NHL 08" julkaistiin syyskuussa 2007. Peli oli ensimmäistä kertaa saatavilla myös PlayStation 3:lle. Yksi tärkeimmistä uudistuksista on Pohjois-Amerikan toiseksi korkeimman jääkiekkoliigan AHL:n, joka tunnetaan NHL:n farmisarjana, lisääminen peliin. Myös maalivahtien torjuntafysiikkaa on paranneltu. SM-liiga, Ruotsin Elitserien sekä Saksan DEL-Liiga löytyvät pelistä.


title: NHL (pelisarja)

text: Pohjois-Amerikan painoksen kannessa nähdään kanadalaishyökkääjä Eric Staal ja Euroopan versiossa sveitsiläispuolustaja Mark Streit. Lisäksi ruotsalaisversion kansipelaajana tullaan näkemään Henrik Zetterberg. Suomen versioon on päässyt toistamiseen Teemu Selänne. Tšekissä kannessa puolestaan komeilee Jaromír Jágr.


title: NHL (pelisarja)

text: "NHL 09" julkaistiin syyskuun 25. päivä. 2008 PlayStation 3:lle sekä Xbox 360:lle, PC:lle 30. lokakuuta ja PlayStation 2:lle 13. marraskuuta. Pelin suurin uudistus on Be A Pro -mode, jossa pelaaja aloittaa AHLstä pelaten vain yhdellä pelaajalla yrittäen nousta NHL-joukkueen kokoonpanoon. Pelaajaa arvioidaan viidelläkymmenellä eri kategorialla.


title: NHL (pelisarja)

text: Pelissä on myös ensimmäistä kertaa rankinglista onlinepelaajille.


title: NHL (pelisarja)

text: Pelin kannessa nähdään Dion Phaneuf. Ruotsin versiossa esiintyy Daniel Alfredsson ja Venäjän versiossa Aleksandr Ovetškin. Selostajana toimii Gary Thorne kommentaattori Bill Clementin kanssa.


title: NHL (pelisarja)

text: "NHL 10" julkaistiin syyskuun 17. päivä 2009. Pelistä ei ole PC-versiota, eikä PS2 versiota. Uudistuksiin kuului uusi Be a GM- pelimuoto, joka tosin oli lähes täysin samanlainen kuin aikaisempi Dynasty Mode -pelimuoto.


title: NHL (pelisarja)

text: Pelin kansikuvassa Pohjois-Amerikassa on Patrick Kane, Suomessa Mikko Koivu, Ruotsissa Nicklas Bäckström, Tanskassa Mikkel Bødker ja Sveitsissä Mark Streit.


title: NHL (pelisarja)

text:
"NHL 11" julkaistiin vuoden 2010 loppupuolella PS3- ja Xbox 360 -konsoleille. Uudistuksiin kuuluu esimerkiksi uusi fysiikkamoottori, mailojen katkeaminen, uudistetut aloitukset, muutama uusi harhautus ja omat tuuletukset. Myös NHL 10:stä tuttua Be a Gm pelimuotoa on paranneltu.
Kannessa nähdään Chicago Blackhawksin Jonathan Toews, Vancouver Canucksin veljekset Daniel ja Henrik Sedin sekä New York Islandersin Mark Streit.
Peli ilmestyi Amerikassa 7. syyskuuta ja Euroopassa 17. syyskuuta 2010


title: NHL (pelisarja)

text: "NHL 12" julkaistiin syksyllä 2011 PS3- ja Xbox 360 -konsoleille kuten aiemminkin. Uudistuksia pelissä on muun muassa se, että voit tehdä Be A Pro -naispelaajan, sekä se, että voit pelata kuuluisassa NHL Winter Classic -ottelussa. Mutta KHL-joukkueet ovat jääneet pois. Pelissä on myös uusi Full Contact -fysiikkamoottori. Pelin kannessa esiintyy Steven Stamkos.


title: NHL (pelisarja)

text: NHL 13 julkaistiin vuonna 2012, syyskuussa PS3 ja Xbox 360 konsoleille. Kuten aiemminkin peli on aika lailla samanlainen, kuin NHL 12, mutta taklaukset olivat rankempia sekä luistelusta on tehty hieman aidompaa. Esimerkiksi, kun menet suoraan, pelaaja luistelee kovaa, mutta kun kääntyilet, pelaajan vauhti hidastuu. Pelistä löytyy suosittu Winter Classic pelimuoto, jossa Philadelphia Flyers kohtaa New York Rangersin. Lisäksi peliin on lisätty aivan uusi GM Connected - pelimuoto. Myös tekoälyä on lisätty. Pelin kannessa komeilee Claude Giroux.


title: NHL (pelisarja)

text: NHL 14 julkaistiin vuoden 2013 loppupuolella PlayStation 3- ja Xbox 360 -konsoleille. Uudistuksina pelissä olivat mm. realistisemmat taklaukset ja uusi tappelumoottori, joka mahdollisti ensi kertaa kokonaisten ketjujen väliset tappelut. NHL 14 ei sisältänyt uutta Winter Classicia syynä se että NHL:lässä oli työsulku ja täten Winter Classicia ei pelattu. NHL 14 uudisti vanhan pelimuodon Be A Pro:n; nimi vaihtui Live the Lifeksi, jossa voit kirjaimellisesti elää jääkiekkoilijan elämää kaukalossa ja sen ulkopuolella. Pelin kannessa on Martin Brodeur.


title: NHL (pelisarja)

text: NHL 15 julkaistiin syksyllä 2014 PlayStation 4-, PlayStation 3-, Xbox One- ja Xbox 360 -pelikonsoleille. NHL 15 on ensimmäinen NHL -pelisarjan peli, joka julkaistiin uuden konsolisukupolven PlayStation 4- ja Xbox One -konsoleille. Pelin kannessa esiintyy Boston Bruinsin hyökkääjä Patrice Bergeron.


title: NHL (pelisarja)

text: NHL Legacy Edition julkaistiin syksyllä 2015. Koska NHL 16:ta ei enää julkaistu Playstation 3-, eikä Xbox 360 -pelikonsoleille, julkaistiin niille NHL Legacy Edition. Legacy Editionissa pääsee pelaamaan aikaisemmissa sarjan peleissä olleita pelimuotoja kuten GM connectedia. Pelin kannessa on NHL:n pudotuspelien voittajajoukkueelle myönnettävä Stanley Cup -palkintopokaali.


title: Volkswagen Polo

text: Volkswagen Polo on Volkswagenin pienen kokoluokan henkilöautomalli. Sen ensimmäinen sukupolvi esiteltiin vuonna 1975. Nykyään on myynnissä kuudes sukupolvi.


title: Volkswagen Polo

text: Nimi Polo viittaa brittiläisen yläluokan harrastuksiin, kuten myös sen rinnakkaismalli Derby. On myös arveltu, että Polo olisi saanut nimensä tutkimusmatkailija Marco Polosta, mutta tämä teoria on luultavasti väärä.